टटका खबर, 28 मार्च 2021, अतवार – टटका खबर\nटटका खबर, 28 मार्च 2021, अतवार\nMar 28, 2021 असम, काली पूजा, क्रिकेट मैच, गोपालगंज, गोरखपुर, चिड़ियाघर, नरेन्द्र मोदी, निशानेबाजी, पश्चिम बंगाल, बांग्लादेश, बैडमिंटन, विधानसभा चुनाव, स्वेज नहर\nबांग्लादेश के यात्रा पर गइल प्रधानमंत्री नरेंद्र मोदी शनिचर का दिने अपना दिनचर्या के शुरुआत सतखीरा में जेसोरेश्‍वरी काली शक्ति पीठ में पूजा-अर्चना से कइनी. ओकरा बाद ओराकांडी जा के मटुआ संप्रदाय के पूज्य श्री श्री हरिचांद ठाकुर देव जी के मन्दिर जा के आशीर्वाद लिहनी. ओहिजा अपना संबोधन में कहनी कि ठाकुर देव जी के शिक्षा रहे कि देश दुनिया में, अस्थिरता, आतंक अउर अशांति का जगहा स्थिरता, प्रेम अउर शांति के प्रधानता रहो आ भारत अउर बांग्लादेश दुनु के इहे चाहीं आजु.\nबांग्लादेश आ भारत के बीच आपदा प्रबंधन, आईसीटी उपकरण, अउर खेल वगैरह लेके पांच गो समझौता कइल गइल. भारत-बांग्लादेश मैत्री टिकट जारी कइल गइल आ भारत का तरफ से 109 गो एम्बुलेंस उपहार में देबे के घोषणा भइल. प्रधानमंत्री मोदी तुंगीपाडा में बंगबंधु मुजिबुर्रहमान के मकबरा परिसर में पुष्‍पांजलि अर्पित कइनी. जान जाईं कि मोदी जी पहिलका विदेशी शासनाध्‍यक्ष हईं जे बंगबंधु के मकबरा पर श्रद्धांजलि अर्पित कइल.\nअसम आ पश्चिम बंगाल विधानसभा चुनाव के पहिलका चरण के मतदान शांति से हो गइल. असम में 72.3 प्रतिशत त पश्चिम बंगाल में 79.79 प्रतिशत मतदान होखे के खबर बा.\n23 मार्च 2021 से स्वेज नहर में अटकल जहाज आजुओ ना निकल सकल. एह चलते स्वेज नहर हो के जहाजन के आवाजाही रुक गइल बा दुनिया भर पर एकर खरा असर पड़ रहल बा.\nदिल्ली में हो रहल निशानेबाजी विश्‍व कप में शनिचर का दिने भारत 25 मीटर एयर पिस्टल रैपिड फायर मिक्स्ड इवेंट में स्‍वर्ण आ रजत पदक जीत लिहलसि एह टूर्नामेंट में भारत अहबीं ले 13 गो स्‍वर्ण, 8 गो रजत आ6गो कांस्‍य जीत के पदक तालिका में माथ पर बइठल बा.\nफ्रांस में चलत ओरलियंस मास्टर्स बैडमिंटन टूर्नामेंट के पुरुष डबल्‍स में भारत के कृष्‍णा प्रसाद आ विष्‍णु वर्धन सेमीफाइनल मैच में ब्रिटेन के कैलम हेमिंग अउर स्टिवन स्‍टालवुड के हरा के फाइनल में चहुँप गइले. जबकि महिला सिंग्‍लस के सेमीफाइनल में साइना नेहवाल डेनमार्क के लिने क्रिस्‍टोफर्सन से हार के प्रतियोगिता से बाहर हो गइली.\nआजु अतवार का दिने भारत आ इंग्‍लैंड के बीच तिसरका आ आखिरी एकदिना मैच पुणे में खेलल जाई. एह शृंखला में दुनु टीम एक एक मैच जीत के बराबरी पर बा.\nगोपालगंज जिला के महमदपुर गाँव का लगे भइल एगो सड़क हादसा में कार ट्रक टक्कर से सहरसा के एके परुवार के चार जने के मौत हो गइल. ई लोग फगुआ में दिल्ली से अपना घरे जाए ला निकलल रहुवे.\nगोरखपुर में हुतात्मा अशफाक उल्ला खाँ प्राणि उद्यान का नाम से बनल पूर्वांचल के पहिलका चिड़ियाघर के लोकार्पण यूपी के मुख्यमंत्री योगी आदित्यनाथ जी कइनी.\nटटका खबर, शनिचर, 27 मार्च 2021\nटटका खबर, 29 मार्च 2021, सोमार


West Bengal railway station Begunkodar where 42 years train did not stop due to fear of ghosts Bhojpuri: बंगाल के स्टेशन बेगुनकोदर, जहां भूत के डर से 42 साल ना रुकल ट्रेन!\nBhojpuri: बंगाल के स्टेशन 'बेगुनकोदर', जहां भूत के डर से 42 साल ना रुकल ट्रेन!\nकोलकाता (Kolkata) से 260 किलोमीटर दूर “बेगुनकोदर” (BEGUNKODAR) रेलवे स्टेशन (Ghost Railway Station) पर अइसना लोगन के दिल आ दिमाग के भीतर सफेद साड़ी पहिरले एगो औरत के भूत के डर जाके बइठि गइल बा. एही कहानी के चलते एह स्टेशन पर कई साल तक सन्नाटा रहत रहल ह. रात खान अबो सन्नाटा रहेला.\nLast Updated: March 19, 2021, 2:50 PM IST\nपश्चिम बंगाल के पुरुलिया जिला के एह रहस्यमय रेलवे स्टेशन के नांव हिंदी आ अंग्रेजी में “बेगुनकोदर” (BEGUNKODAR) लिखल बा. बाकिर बांग्ला में एकर उच्चारण “बेगुनकोदोर” होला. एही रेलवे स्टेशन के घटना ह. घटना जाने के पहिले कुछ बात जानि लेबे के परी. एइजा भूत के डर से 42 साल तक ट्रेन ना रुकल. अब ट्रेन रुकेली सन. आ लोगन में अब डरो कम होखल जाता. अइसना बिषय में रुचि लेबे वाला पर्यटक एइजा आके कई बार घूमि चुकल बा लोग.\nकुछ साल पहिले एगो पैरानॉर्मल रिसर्च टीम, एक ठे लोकल टूर ऑपेरटर के साथे मिलिके पश्चिम बंगाल के एह भूतहा स्टेशन खातिर गाइडेड टूर आयोजित कइले रहे. ढेर लोग बाड़े जे अपना भीतर सनसनी खातिर अइसना जगह पर राति खान गइल पसंद करेले. बाकिर डेराए वाला लोग आजुओ बाड़े. अइसन लोग दुनिया चाहे कतनो आगा बढ़ि जाउ, डेरइबे करी. कोलकाता से 260 किलोमीटर दूर एह रेलवे स्टेशन पर अइसना लोगन के दिल आ दिमाग के भीतर सफेद साड़ी पहिरले एगो औरत के भूत के डर जाके बइठि गइल बा. एही कहानी के चलते एह स्टेशन पर कई साल तक सन्नाटा रहत रहल ह. रात खान अबो सन्नाटा रहेला. सन 2009 का पहिले कौनो ट्रेने ना रुकत रहलि ह त सवारी के सवाले नइखे पैदा होखत. बाकिर भूत के अंधविश्वास के तूरे खातिर सितंबर 2009 में एइजा सबसे पहिले रांची-हटिया एक्सप्रेस के हाल्ट तय भइल, तब जाके इलाका का लोगन में इत्मिनान के संचार भइल.\nअब आईं असली कहानी पर. ई रेलवे स्टेशन 1962 में बनल रहे. कुछ समय तक सब कुछ ठीके रहे. ट्रेन आव सन, जा सन. लोग आवे ट्रेन पर चढ़े. कुछ लोग ट्रेन से उतरि के कतनो अन्हार रहो, अपना घरे चलि जाउ. बाकिर पांच साल बाद यानी सन 1967 में एइजा के कुछ लोग दावा कइल कि प्लेटफार्म का लगिए रात का घरी एगो सफेद साड़ी पहिनले भूतनी घूमेले. ई बात एतना तेजी से फइलल कि कुछुए दिन बाद ई स्टेशन पर रात होते आतंक के सनसनी फइल जाउ. रेलवे स्टेशन सुनसान रहे लागल.\nभइल का रहे? एकरा बारे में दू तरह के कहानी प्रचलित बाड़ी सन.\nसन 1967 में एगो रेलवे कर्मचारी एह रेलवे स्टेशन के दाईं ओर रेलवे लाइन पर सफेद साड़ी पहिरले एगो महिला के भूत (भूतनी) देखे का देखलस. डेरा के ऊ स्टेशन के भीतर जाके बइठि के आपन ड्यूटी करे लागल. बाकिर ओकरा कान में कुछ विचित्र आवाज आवे लागल. जब ई घटना कुछ सीनियर कर्मचारियन से बतवलस त ऊ लोग ओकरा के डांटि देसु आ कहसु कि ई ओकरा मन के भ्रम ह. गांव आ इलाका के लोग ओकर बात चाव से सुनसु आ ओकरा बाति में नमक- मिर्च लगा के दोसरा के सुनावसु. कुछ दिन बाद ओह कर्मचारी के मृत्यु हो गइल. अफवाह फइलि गइल कि ओह कर्मचारी के भूतनी मार दिहलसिह. अब त रेलवे स्टेशन पर रात होते अउरी डरावना माहौल हो गइल.\nसन 1967 में “बेगुनकोदर” रेलवे स्टेशन के बगल में ओइजा तैनात स्टेशन मास्टर सफेद साड़ी में एगो युवती देखले. रात का ड्यूटी में ऊ जब आवसु त ऊ सफेद साड़ी वाली भूतनी जरूर लउके. ऊ डेरा के रेलवे स्टेशन के अपना कमरा में ड्यूटी करे लगले. रात का सन्नाटा में उनुका कान में तरह- तरह के रहस्यमय आवाज आवे लागल. ई बात ऊ कुछ बाहरी लोगन के बतवले. कुछ रेलवे कर्मचारियन के भी बतवले. कुछु दिन बादे अचानक स्टेशन मास्टर आत्महत्या क लिहले. अगिले दिने स्टेशन मास्टर के परिवार भी रेलवे के अपना मकान में मुअल पावल गइल. ई हत्या ह कि आत्महत्या एह नतीजा पर पुलिस भी ना पता लगा पावल. परिवार के मौत के बाद आसपास के लोगन में भयानक डर समा गइल. लोगन के मान्यता रहे कि जौन सफेद साड़ी में भूतनी स्टेशन मास्टर साहब के लउकत रहलि ह, ऊहे उनुका के मरले होई. एकरा बाद तरह-तरह के कहानी आ अफवाह फइले लागल. एकर कौनो कागजी प्रमाण बा? त जबाब बा कि ना. ई कहानी श्रुति परंपरा से चलतिया. कौनो पक्का दस्तावेज एकरा बारे में उपलब्ध नइखे. एसे ईहो सिद्ध होता कि अफवाह सच्चाई के भी कान काटेला.\nभूत एगो अइसन विषय ह जौना के कहानी, आदमी बिना नमक मिर्च लगवले ना सुनावे. कुछ लोग त ईहो कहे कि सफेद साड़ी में एगो औरत प्लेटफॉर्म पर नाचत रहुए, केहू कहे कि रेल के पटरी पर सफेद साड़ी पहिरले एगो औरत रात भर खड़ा रहुए. कबो गायब त कबो परगट हो जात रहुए.\nई कुल कहानी अतना तेजी से फइलल कि रेलवे कर्मचारी तक डेराए लगले सन. कुछ कर्मचारिन के घर वाला त ईहो कहे लगले सन कि कहीं दोसरा जगह ट्रांसफर करा ल भा नोकरी से इस्तीफा दे द. जान रही त बहुत पइसा आई आ जाई. कई कर्मचारी ओइजा काम करेसे इंकार क दिहले सन. एइजा पोस्टिंग के नांव सुनते कर्मचारी डर से सिहरि जा सन. बिना स्टेशन मास्टर आ सिग्नल मैन के स्टेशन चालू कइसे रही? जौना कर्मचारी के देख, ऊहे ओइजा काम करे के नइखे चाहत. नतीजा ई भइल कि मानवीय आधार पर “बेगुनकोदर” रेलवे स्टेशन के बंद क दिहल गइल. एइजा कौनो गाड़ी ना रुक सन. बेगनकोदर स्टेशन के नांवे भुतहा स्टेशन परि गइल. नतीजा- स्टेशन बिल्डिंग सुनसान आ प्लेटफॉर्म खाली. चारो ओर सन्नाटा. अइसहीं बेयालिस साल बीत गइल.\nसन 2009 में पश्चिम बंगाल के ओह घरी के रेल मंत्री ममता बनर्जी भूत के मौजूदगी के बकवास कहली आ बेगुनकोदर रेलवे स्टेशन के दोबारा खोलवा दिहली. ओकरा बाद एह स्टेशन पर ट्रेन रुके लगली सन. बाकिर जेकरा दिमाग में भूत से ज्यादा भूत के डर बइठि चुकल रहे, ऊ एह रेलवे स्टेशन के नांवों लेबे में डेराउ. स्टेशन आके ट्रेन धइल त दूर के बात बा. कतने लोग त डेरा के पुरुलिया जाके ट्रेन धरे. बाकिर अब धीरे- धीरे डर खतम होता.\nकोलकाता के एगो पैरानॉर्मल रिसर्च संस्था अंधविश्वास खतम करे खातिर सुझाव दिहलस कि अब बेगुनकोदर रेलवे स्टेशन के राज्य के नक्शा पर एगो पर्यटन स्थल के रूप में ले आवे के चाहीं. पैरानॉर्मल रिसर्च संस्था ईहो पता चलल बा कि सिस्टमेटिक पैरानॉर्मल इंवेस्टिगेशन आ रिसर्च टीम जल्दिए एह डरावना रहि चुकल रेलवे स्टेशन खातिर गाईडेड टूर आयोजित करे के प्रस्ताव देले रहे.\nत आज के स्थिति का बा? राति खान एइजा अबो केहू यात्री ना ट्रेन धरे आ ना ट्रेन से उतरे ला. एगो गांव वाला कहता कि ज्यादातर लोग पुरुलिया उतरि के आवेला. बाकिर कबो- कबो कुछ विज्ञानजीवी युवक राति खान दू या चार के समूह में उतरेलन स. हिम्मत वाला बुजुर्ग भी कबहिएं कबे एह रेलवे स्टेशन पर उतरेला लोग. बाकिर यात्री उतरे के ई घटना पांच- सात साल में एक बार कबो होला. ईहो सुनले बात ह. (लेखक विनय बिहारी सिंह वरिष्ठ पत्रकार हैं.)\nNote- ई घटना बतावे के कारन ई बा कि कई बार हमनी का अंधविश्वास के चलते अपना निजी जीवन में आ सार्वजनिक जीवन में भी बहुत पीछे चल जानी जा. भूत- प्रेत के कथित घटना एगो अजब रहस्य पैदा करेली सन.


जिउतिया के शुभकामना – Anjoria\nSep 23, 2016 जिउतिया, जीवित्पुत्रिका, रामरक्षा मिश्र विमल\nभोजपुरिका का ओर से जिउतिया (जीवित्पुत्रिका) के बहुत-बहुत शुभकामना.\nकवनो देश हमरा भारत पर आँखि उठाके देखे से पहिले एक बेरि जरूर सोचि लेव कि छल आ धोखा ओकरा कामे ढेर दिन ना आई. हमनी के माई जवन ओठघन खियवले बिया आ बरियार का सामने संकल्प लेके जवन खर जिउतिया कइले बिया, ऊ बाँव ना जाई. अब बरियार तनिके खड़ा हो गइल बाड़े.\nजय हो जिउतिया माई !\nदुर्गाया मूर्तिभेदेन ख्याता त्रैलोक्यपूजिता.\nअमृताहरणे वत्स स्मृता सा जीवपुत्रिका.


ऐतिहासिक किताबि ‘भोजपुरी साहित्य में महिला रचनाकारन के भूमिका’ के भव्य लोकार्पण भइल – Anjoria\nजनवरी 21, 2020 भोजपुरी साहित्य, भोजपुरी साहित्य में महिला रचनाकार, महिला रचनाकार\nसमाज, संस्कृति आउर सभ्यतन के बनावे आ जोगावे में महिला लोगन के योगदान हमेसा से रहल बा. बात भाषा के होखे भा संस्कृति के, महिला लोग एकरा हमेसा से भरले-पूरले बा. महिला लोगन के योगदान हर भाषा, सभ्यता आउर संस्कृति में रहल बा. महिला लोगन के एही योगदान के बटोरे वाली ऐतिहासिक किताबि ‘भोजपुरी साहित्य में महिला रचनाकारन के भूमिका’ के भव्य लोकार्पण पिछला दिने गांधी शांति प्रतिष्ठान में भइल.\nबतावत चलीं कि कार्यक्रम के अध्यक्ष श्री अशोक लव किताबि के उपयोगिता बतावत कहलें कि सर्व भाषा ट्रस्ट के उद्देश्य अब सभका सोझा बा, ओहिंजे मुख्य अतिथि पं. हरिराम द्विवेदी एकरा के मील के पत्थर बतवलें आ कहलें कि अइसन किताबि से भोजपुरी के जरूर कल्याण होखी. ऐतिहासिक पुस्तक ‘भोजपुरी साहित्य में महिला रचनाकारन के भूमिका’ के प्रकाशन ‘सर्व भाषा ट्रस्ट, दिल्ली’ कइले बा. एह किताबि के संपादन डॉ सुमन सिंह, केशव मोहन पाण्डेय आ जयशंकर प्रसाद द्विवेदी कइले बाड़ें. एकरा लोकार्पण का बेरा वक्ता लोग एकरा उपयोगिता आ महत्व के रेघरियवलें. ओहिजे एकरा विषय-वस्तु के प्रेरको बतवलें. वक्ता लोगन में डा. सुनीता कहलीं कि एह ऐतिहासिक किताबि के पढ़िके सभे के गरब होखी. एह किताबि में हर तरह के आ हर भाव के आलेख बा. साँचो अइसन किताबि के भोजपुरी में जरूरत रहल ह. रंगश्री के संस्थापक महेंद्र प्रसाद सिंह कहलें कि एह किताबि में महिला साहित्य पर समीक्षा बा, चर्चा बा आउर महिला लोगन के रचित कहानी, कविता आ ग़ज़लो बा.\nमैथिली-भोजपुरी अकादमी के सदस्य आ प्रवक्ता डा. मुन्ना के. पाण्डेय किताबि के अकादमिक महत्त्व के बतवलें आ कहलें कि सभे के एह किताबि के दिल खोलके सोवागत करे के चाही. राजीव उपाध्याय, आ डॉ नीतू कुमारी नूतन एह किताबि के बरियार समीक्षा रखली.\nएकरा पहिले विषय प्रवर्तन करत केशव मोहन पाण्डेय एह किताबि के कल्पना आउर रचनाकारन के सहयोग के संगे एह किताबि के एह स्वरूप के विस्तृत जानकारी दीहलें. उद्घटनकर्ता श्री अशोक श्रीवास्तव के संगे विशिष्ट अतिथि आ विद्वतजन उदेश्वर सिंह, कमलेश कुमार मिश्र, सतेन्द्र यादव, श्री सतीश त्रिपाठी डा. नीतू कुमारी नूतन किताबि के खाति आपन शुभकामना दीहलें. कार्यक्रम के अंत में जे पी द्विवेदी आगंतुक लोगन के प्रति धन्यवाद ज्ञापित कइलें. कार्यक्रम के सफल संचालन सर्वेश तिवारी, इंदुमति मिश्र आ शशिरंजन मिश्र जी कइलें. समापन राष्ट्रगान से कइल गइल.


How much external leaders will be able to influence in Bengal know what is the atmosphere Bhojpuri: बंगाल में उधार के नेता के कतना असर डालि पाइहें, जानीं का बा माहौल\nलोग के सबसे बेसी नाराजगी ओह लोगन से बा, जे काल्ह ले तृणमूल कांग्रेस में रहे आ आज भाजपा के टिकट पर चुनाव मैदान में उतार दिहल गइल बा. पहिलहीं से भाजपा के लोग तृणमूल के नेता लोग से खार खइले रहल बा. कम से कम 2019 के लोकसभा चुनाव के बाद.\nबंगाल विधानसभा के चुनाव में जवनी गंतिया भाजपा के खिलाफ ओकर कार्यकर्ता नाराज बाड़े, ओकरा के कवनो नाप-जोख के मैपाना मानल जाव त इहे कबूले के परी कि जेतना तेजी से एकर उभार भइल रहल हा, ऊ अब उलटा दांव हो ना साबित हो जाव. सांच कहल जाव त ममता के पार्टी तृणमूल कांग्रेस के विधायक-सांसद के तूरे के योजना भाजपा सोच-समझ के बनवले रहलस हिया. ओकर इहे मंशा रहल हा कि ममता के मानसिक रूप से कमजोर कइल जाव. बाकिर जेतना लोग तृणमूल कांग्रेस छोड़ के आइल, ओह लोगन के विधानसभा चुनाव के टिकट दे के भाजपा अपने हाथ आग में डाल दिहले बिया. जवना के कहल जाला- होम करे गइनी, हाथ जरा के अइनी. उधार के सेनुर से भाजपा सोहागिन बने के कोशिश कइले बिया, जवन भाजपा के असली पुरनका नेता-कार्यकर्ता के तनिको नइखे सुहाइल. बाद में चुनाव लड़े खातिर अपना चार गो एमपी के मैदान में भाजपा उतार दिहलस. एह से ई सनेशा लोगन में गइल कि भाजपा के लगे कैंडिडेटे नइखन. भाजपा के भलहीं ई कवनो चाल होखे, बाकिर आम आदमी में इहे सनेशा गइल बा.\nलोग के सबसे बेसी नाराजगी ओह लोगन से बा, जे काल्ह ले तृणमूल कांग्रेस में रहे आ आज भाजपा के टिकट पर चुनाव मैदान में उतार दिहल गइल बा. पहिलहीं से भाजपा के लोग तृणमूल के नेता लोग से खार खइले रहल बा. कम से कम 2019 के लोकसभा चुनाव के बाद. ओही घरी से भाजपा के लोगन के मारल-पीटल, फरजी के मुकदमा में फंसावल आ मुआवे-सतावे के काम तृणमूल करत आइल रहलसि हा. जवना विधायक लोग के ई जिम्मा तृणमूल दिहले रहे, ओही में कम से कम तीन दर्जन नेता के भाजपा टिकट दे दिहले बिया. अब ई समझे में केहू से कवनो भूल ना होखे के चाहीं कि जवन आदमी भाजपा के समर्थन करे वाला लोगन के अब ले सतवलस, मरलस-पीटलस भा मरवा-लुटवा दिहलस, ओकरा खातिर केहू कइसे परचार करी आ जितावे खातिर वोट मांगी. जे ई अत्याचार भोगले भा देखले बा, ऊ आपन ऊ दिन कइसे भुलाई. एकरा के एही से समझल जा सकेला कि अमित शाह से लेके बंगाल भाजपा के अध्यक्ष ले ई बात कहत-सुनावत बा लोग कि तृणमूल कांग्रेस के लोग भाजपा के 137 आदमी के जान ले लिहल. केतने के घर जरावल गइल आ केतने पर फर्जी मुकदमा भइल. सरकारी राशन-सुविधा में भाजपा के लोग के संगे भेदभाव कइल गइल. अइसन हालत में केहू जीयत माछी कइसे घोंटी. बंगाल में भाजपा के पुरनका कार्यकर्ता लोग के इहे हाल हो गइल बा.\nएकर नतीजा ई भइल बा कि जगहृ-जगहा भाजपा के समर्थक हल्ला-हुड़दंग मचवले बाड़े. कहीं रोड जाम होता, त कहीं आफिस में में ताला लगा दिहल जाता. आफिस में तूर-फूर ले हो गइल. हंगामा अइसन कि केहू मनवलो पर माने के तैयार नइखे. बंगाल में भाजपा के लोग पहिलहीं से एह बात से बिदकल रहल हा कि नवका लोग के आगे ओह लोगन के पूछ घट गइल बा. जे नया-नया आइल बा, ओकर मान भाजपा में बढ़ गइल. पार्टी के दबाव में भलहीं अइसन लोग मुंह ना खोले, बाकिर बिदकवले त जरूर बा. बाहर-बाहर भाजपा के हवा ना, आन्ही चलत बा, बाकिर भीतरे भीतर लोग के खिसियइला के खबर दिल्ली तक पहुंच गइल बा. दिल्ली दरबार एह बात से फिकिर में पड़ गइल बा. अब नया पलान बनावल जाता.\nभाजपा के नया पलान ई बा कि अब जहवां-जहवां पार्टी के सभा होई, उहवां बाहर से आइल नेता लोग के मंच पर ना राखल जाई. खोज-खोज के भाजपा के लोकल नेता लोग के मंच पर जगह दियाई. भाजपा के उमेद बा कि एह से लोग के नाराजगी कम हो सकेला. ओह लोगन के बुझाई कि केहू केतनो बाहर से आके पार्टी में बड़ हो जाव, बाकिर भाजपा के असली आ पुरनका लोग के भाव ना घटी. पुरनके लोगवा भाजपा के लोकसभा में 18 सीट पर पहुंचवले बा आ 126 विधानसभा सीट पर तृणमूल कांग्रेस से आगे ले गइल बा. दिल्ली दरबार के अब ई बात समझ में आ गइल बा.\nभाजपा आपन सगरी ताकत बंगाल में झोंक दिहले बिया. प्रधानमंत्री मोदी, गृह मंत्री अमित शाह, यूपी के सीएम योगी समेत भाजपा के बड़-बड़ नेता आ मंत्री बंगाल में एक गोड़ त दूसरका गोड़ अपना इलाका में रखले बा. बंगाल के लड़ाई अब भाजपा के मान-शान से जुड़ गइल बा. एह से उमेद करे के चाहीं भाजपा के अपना चूक के जइसे-जहां एहसास होई, ऊ ओकरा के सुधारे खातिर कवनो कसर ना छोड़ी. (लेखक ओमप्रकाश अश्क वरिष्ठ पत्रकार हैं.)


George Abraham Grierson an English linguist in Bhojpuri - Bhojpuri: जॉर्ज अब्राहम ग्रियर्सन भोजपुरिया रंग में रंगाइल एगो अंगरेज भाषाविज्ञानी – News18 हिंदी\nBhojpuri: जॉर्ज अब्राहम ग्रियर्सन भोजपुरिया रंग में रंगाइल एगो अंगरेज भाषाविज्ञानी\nआजु जब देश में आजादी के अमृत महोत्सव मनावल जा रहल बा,त किछु अइसन अंगरेज अफसर सुरता प चढ़त बाड़न,जे अपना काम का अलावा भारतीय लोकसंस्कृति के कुशल पारखी रहलन आ भाषाविज्ञान का हलका में इतिहास रचिके अमर हो गइलन. सन् 1784 में एगो शोध संस्थान के स्थापना कोलकाता में भइल रहे, जवना के नांव रहे 'एशियाटिक सोसाइटी ऑफ बंगाल' आ ओह ऐतिहासिक संस्था के संस्थापक रहलन सर विलियम जोन्स.\nLast Updated : December 08, 2021, 15:32 IST\nसन् 1868 में दक्खिनी भारत के लोककथा प केन्द्रित किताब ‘ओल्ड डेकन डेज’ शीर्षक से प्रकाशित भइल, जवना के लेखिका अंगरेज महिला मिस फेयर रहली. लोकगीतन के पहिल संकलन मानल जाला ‘फोकसांग्स ऑफ सदर्न इण्डिया’ के,जवन सन् 1871 में छपल रहे आ संपादन कइले रहलन चार्ल्स ई ग्रोवर.एमें दक्खिनी भारत के लोकगीतन के संकलित-संपादित कइल गइल रहे.जवना शख्स के आधुनिक भारतीय भाषाविज्ञान के जनक मानल जाला,उहो अंगरेजेअफसर रहलन जाॅन बीम्स,जेकराके भाषाविज्ञानी का संगहीं भोजपुरी के अनन्य सेवको का रूप में इयाद कइल जाला.जाॅन बीम्स ना खाली ‘भोजपुरी डायलेक्ट ऑफ हिन्दी’ के सिरिजना कइलन,बलुक ‘ऐन कम्परेटिव डिक्शनरी ऑफ द बिहारी लैंग्वेज’ जइसन शोधपरक ग्रंथो लिखलन आ भोजपुरी के ध्वनि पर यादगार काम कइलन.\nएही कड़ी के एगो महान शख्सियत रहलन जाॅर्ज अब्राहम ग्रियर्सन,जे चढ़त जवानी में मजिस्ट्रेट बनिके भारत अइलन आ भोजपुरी संस्कृति में अइसन रचि-बसि गइल रहलन कि ताजिनिगी एही संस्कृति में रंगाइल रहि गइलन. इहे कारन रहे कि स्वदेश लवटिओ के उन्हुकर रोज दिन के भोजन चिउरा-दही आ गूर रहे आ भोजपुरी में ऊ धाराप्रवाह बोलत रहलन.देखे-सुनेवाला अचरज में डूबि जात रहे.ग्रियर्सन साहेब ना खाली भाषा सर्वेक्षण कइलन,बलुक भोजपुरी लोकगीत,लोककथा आ लोकगाथा के संग्रहीत करे आ अंगरेजी में अनूदित-व्याख्यायित कऽके इतिहास रचलन.\nजॉर्ज ए ग्रियर्सन के जनम 07 जनवरी,1851 का दिने भइल रहे आ नब्बे बरिस के उमिर में 08 मार्च,1941 के उन्हुका एह असार संसार से मुकुती मिलि गइल रहे, बाकिर उन्हुकर भोजपुरी सेवा कबो भुलाइल ना जा सके. भोजपुरी बोलेवालन खातिर ऊ सभसे पहिले ‘भोजपुरिया’ शब्द के इस्तेमाल कइले रहलन आ एगो पांती उद्धृत कइलन-\nकस-कस कसगर केना मगहिया,\nका भोजपुरिया,का तिरहुतिया!\nजवना घरी जॉर्ज ग्रियर्सन पटना के मजिस्ट्रेट रहलन,ऊ उन्हुका शोध आ सिरिजना के सोनहुला समय रहे.डॉ ग्रियर्सन बिहार के सात गो बोलियन आ उपबोलियन के गहिर पड़ताल आउर अध्ययन कइलन आ इन्हनीं के व्याकरण के किताब लिखलन.उन्हुकर लिखल ग्रंथ ‘लिंग्विस्टिक सर्वे ऑफ इंडिया’ के त अइसन अगहर भूमिका रहल बा कि ओकरा चरचा के बिना भाषाविज्ञान प बाते नइखे कइल जा सकत. ऊ खाली बिहार के बोलियन पर ना,मगहिया डोमन के भाषा प खास अध्ययन कऽके ओकर प्रकाशन करवलन. ‘लिंग्विस्टिक सर्वे ऑफ इंडिया’ कोलकाता के ‘जर्नल ऑफ़ द राॅयल एशियाटिक सोसाइटी’ में आ ‘जर्नल ऑफ़ एशियाटिक सोसाइटी ऑफ बंगाल’ में छपल.बिहार के रहवैया के जिनिगी, आल्हा, कुंवर विजयमल,गोपीचंद, मानिकचंद वगैरह लोकगाथा-गीतन पर ऊ कबो ना भुलाएवाला लेखन आ प्रकाशन कइलन,जवन ‘बिहार पीजेंट लाइफ’,’द सांग ऑफ आल्हा’,’गीत विजयमल’,’टू वर्सन्स ऑफ गोपीचंद’,’द सांग ऑफ मानिकचंद’ के रूप में चर्चित भइल.\nडॉ जॉर्ज ग्रियर्सन के साफ-साफ कहनाम रहे कि भोजपुरी लोकगीतन के आदि रचयिता मेहरारुए लोग रहल होई आ ओही लोग का बदउलत लोकगीत पीढ़ी-दर-पीढ़ी आगा बढ़त आ रहल बा. अतने ना,नारिए समाज एह गीतन के बचाके जिन्दा रखले बा आ जियतार बनवले बा. ऊ अपना अधीन काम करेवाला भोजपुरी के जानकार लोगन का संगें आरा,छपरा के गांवन में घूमि-घूमिके किसिम-किसिम के लोकधुनन में रचाइल लोकगीतन के देवनागरी लिपि में लिखिके उन्हनीं के अनुवाद अंगरेजी में कइलन आ गीतन के आत्मा में पइसिके विशद व्याख्या कइलन.\n‘सम भोजपुरी फोकसांग्स’ शीर्षक से ऊ लेखमाला सन् 1884-85 में पहिले ‘जर्नल ऑफ़ द राॅयल एशियाटिक सोसाइटी’ में आ फेरु पुस्तकाकार प्रकाशित भइल,जवना से अंतरराष्ट्रीय स्तर पर भोजपुरी लोकगीतन के प्रतिष्ठा मिलल आ शोध के दिसाईं संभावना के नया-नया दुआर खुलल.ओह गीतन में बियाह के गीत त रहबे कइलन स, संगें-संगें शोहरत के बुलंदी छूवे वाला लोकधुन सोहर,बिरहा,झूमर,पूरबी,जंतसार,बारहमासा वगैरह में विविधता भरल गीत शामिल रहलन स. कतहीं अपना परदेसी के विरह-वियोग के गीत रहलन स, त कतहीं करुना आ भक्तिभाव से लबरेज़ गीत.\nलोकगीत का बाद ओइसने गम्हीर काम ग्रियर्सन साहेब लोककथा आउर लोकगाथा के दिसाईं कइलन आ लोकप्रिय लोकगाथा आउर लोककथा के सहेजे का संगहीं उन्हनीं के विवेचित-विश्लेषित कऽके अंगरेजी में छपववलन.सन् 1884 से लेके 1886 तक डॉ ग्रियर्सन के भोजपुरी विषयक अतना रचनात्मक आ गवेषणात्मक प्रकाशन भइल कि आजुओ देखि-पढ़िके हैरत होला.ओही घरी 1884 में ‘सेवन ग्रामर्स ऑफ द डायलेक्ट्स एण्ड सबडायलेक्ट्स ऑफ द बिहारी लैंग्वेज’ के प्रकाशनो भइल रहे,जवन पांच खंड में आइल रहे.एह व्याकरण के मार्फत बोली से भाषा बनेके दुआर ओही घरी खुलि गइल रहे आ लोकभाषा के व्याकरण के एगो ठोस आउर पुख्ता जमीन भेंटाइल रहे. ग्रियर्सन साहेब आरा,बलिया आ छपरा के बोली के मानक भोजपुरी भाषा बतवले रहलन आ ओकरा बादे भोजपुरी के ‘ए बी सी’ के मान्यता मिलल रहे.फेरु त ई पांती लोकप्रिय हो गइल रहे –\nभोजपुरी के अंचरा!\nडॉ जॉर्ज अब्राहम ग्रियर्सन खाली एगो भाषाविज्ञानिए भर ना रहलन.ऊ साहित्य के गहन-गम्हीर अध्येता रहलन आ जवना घरी ऊ पटना में रहलन,कई गो यादगार कृतियन के ऊ समीक्षा सांगोपांग ढंग से कइले रहलन, जवन तब के ‘सर्चलाइट’ अखबार में प्रमुखता से प्रकाशित भइल रहे. भोजपुरी के ओह गहिर अध्येता आ दृष्टिसम्पन्न भाषाविज्ञानी के ऐतिहासिक अवदान के कबो भुलावल ना जा सके.अंगरेज होके भोजपुरी के इतिहास-भूगोल देबेवाला,भाषाविज्ञान के आधार भूंइ ठाढ़ करेवाला, भोजपुरी के ओह नेही-छोही मूर्धन्य रचनाकार का प्रति सरधांजलि!


भोजपुरी के मानकीकरण के सवाल प… – Anjoria\nजुलाई 25, 2010 भोजपुरी, भोजपुरी के मानकीकरण\nभोजपुरी के रफ्तार में धीरे-धीरे तेजी आ रहल बा. भोजपुरी के लेके लोग अब संजीदा लउक रहल बाड़न. एह जागरूकता अभियान में इंटरनेट बहुत बड़ योगदान दे रहल बा. पिछला दिन हम भोजपुरी एक्सप्रेस डॉट कॉम के डिस्कसन फोरम में एगो मसला के उठवले रहीं कि भोजपुरी कइसे लिखल जाव. काहे कि भोजपुरी के जेतना पत्र-पत्रिका छप रहल बाड़ी जा चाहे जवन टीवी चैनल चलत बाड़ी जा, ओह सब में भाषा के कसौटी में एकरूपता के अभाव लउक रहल बा. एह से भोजपुरी सीखे वाला लोगन के बहुते दिक्कत के सामना करे पड़त बा. लोग ई नइखे समुझ पावत कि अंजोरिया डॉट कॉम प जवन भाषा में लिखल जा रहल बा ऊ सही बा कि द संडे इंडियन भोजपुरी पत्रिका में जवन भोजपुरी पड़ोसल जा रहल बा ऊ सही बा. महुआ टीवी आ महुआ न्यूज प जवन भोजपुरी बोलल जा रहल बा ऊ सही बा कि हमार टीवी जवन भोजपुरी के प्रयोग क रहल बा ऊ सही बा. एही सब सवालन के जवाब ढुढ़े खातिर हम भोजपुरी के मानकीकरण के सवाल उठवले रहीं.\nहमरा खुशी भइल कि एह सवाल प कई गो इन्टरनेटी साथी लोग आपन सुझाव देलस आ गंभीर बहस छेड़ले बा लोग. दिवाकर मणि जी एह मसला प आपन विचार देत कहनी कि, ‘आशुतोष जी, राउर ई चिन्ता बहुते जायज बा, बाकिर भोजपुरी-लेखन में लउक रहल एह वैविध्य के मुख्य कारण ई कहावत बा कि “घाट-घाट प पानी बदले, तीन कोस प बानी”. देवरिया में जवन भोजपुरी बोलल जाला, ओहिजा से तनी-मनी अलग गोपालगंज-सीवान-छपरा के भोजपुरी बा. अलग-अलग क्षेत्र के पृष्ठभूमि से आइल लोगन के लिखे के स्टाइलो में तनी अन्तर मिलेला. अब देखीं ना..भोजपुरिया सिनेमा आ महुआ प प्रचलित भोजपुरी हमरा इहां बोले जाए वाला भोजपुरी से तनी अलगे बुझाला. चूंकि, अबहीं ले भोजपुरी-लेखन ओतना चरम पर ना रहल ह… बाकिर अब जरुरत बा कि एकरा में तनी सा मानकीकरण कइल जाव. ई काम भोजपुरी जगत के साहित्यकार, भोजपुरी भाषाविद् आ भाषावैज्ञानिक लोगन के माध्यमे से संभव बा.’\nदिवाकर भाई के एह सुझाव में हं में हं मिलावत प्रभाकर पांडेय ‘गोपालपुरिया’ जी कहनी कि, ‘बहुते बढ़िया विचार बा. अगर कवनो नियम होखे त बताईं. ओकरा प अमल कइल जाई. अगर कुछ मानक निर्धारित हो जाई त बहुते नीमन रही. अउर हमरा पूरा विश्वास बा की रउरा मार्गदर्शन अउर पहल से जरूर कवनो रास्ता निकली.’\nएही चरचा में भाग लेत नीलम उपाध्याय जी प्रभाकर जी के सुर में सुर मिलावत कहनी कि, प्रभाकर जी के विचार से हम पूरा सहमत बानी. दुर्भाग्य से 35 बरिस से दिल्ली में प्रवास के दौरान हम भोजपुरी भाषा-भाषी आ संस्कृति से एकदम कट गइल रहनी हऽ जवना के वजह से हम जवन कुछो भोजपुरी में लिखे के कोशिश करीले ओह में एकर असर साफ लउकेला. रउआ लोगन से निहोरा बा कि हमरा भोजपुरी में सुधार खातिर हमार मार्गदर्शन करी लोग.\nएह चरचा में दिवाकर मणि जी के एह बात के आगे बढ़ावत हमहूं इहे कहे के चाहत बानी कि मानकीकरण के सवाल प भोजपुरिया साहित्यकार आ भाषा वैज्ञानिक लोगन के आगे आवे के चाहीं. एह मसला प अउर मंथन के जरूरत बा. हम आशा करत बानी कि भोजपुरी के चाहे वाला लोग भोजपुरी कइसे लिखल जाव एह मुद्दा प खुल के बहस करीहें.\nआशुतोष जी राउर मुद्दा सही बा, सामयिक बा. भोजपुरी में विविधता कवनो खास अजूबा ना ह. अंगरेजियो एह दौर से गुजर चुकल बा. अब तक भोजपुरी में अधिकतर काम प्रिन्ट मीडिया में होत आइल बा आ करीब करीब सगरी पत्र पत्रिकन के वितरण एगो सीमित इलाका में होत रहे जवना से विविधता मुद्दा ना बनत रहे. आजु बनत बा त एह कारण से कि भोजपुरी के कई गो वेबसाइट, कई गो टीवी चैनल हो गइल बाड़ी स. संडे इण्डियन जइसन पत्रिका हो गइल बा. अलग बाति बा कि संडे इण्डियन बलिया में खोजलो ना भेंटाव. अब जब एक जगहा के लिखल भा बोलल भोजपुरी के पूरा दुनिया में पढ़ल सुनल जाई त विविधता के सवाल उठबे करी.\nअँजोरिया के प्रकाशन शुरु कइनी त पहिलका कोशिश इहे रहल कि आपन एगो अइसन शैली राखल जाव जवना के अधिकतर लोग सहज भाव से ग्रहण करे. एही चलते अपना लेखक साहित्यकार लोग के तकलीफ देतो हम कुछ ना कुछ फेर बदल करिये दीहिले. सबसे खास बात पूर्ण विराम का चिह्न का बारे में बा. जब हमनी का सगरी विराम चिह्न अंगरेजी के इस्तेमाल करीला जा त एगो फुल स्टापे में कवन खराबी बा? कम से कम आकार के बोध त ना होला गलती से. देखे में बढ़िया लागेला से उपर से. दुनु तरफ जगह ना छोड़े के पड़ेला. देवनागरी का पूर्ण विराम का दुनु तरफ जगह छोड़ल जरुरी होला.\nफेर बात करी बावे, बाटे, बाड़े, बारे, बड़ुवे, बाने के. सगरी के मतलब एके होला. एह मामिला में अँजोरिया कवनो जिद्द ना बान्हे. अलगा अलगा जगहा के भोजपुरी के झलक देखावहू में कवनो विरोध नइखे. जवन सबसे बड़ विरोध बा ऊ एह बात खातिर कि हमनी का गलत हिन्दी लिख के ओकरा के भोजपुरिया दीहिले जा आ कहीलें कि भोजपुरी में लिखल बा. तत्सम शब्दन के प्रयोग करत घरी ई दुविधा अउरी बढ़ जाला. ओहिजा ई देखल जरुरी होखे के चाहीं कि जवन पात्र ऊ बात कहत बा ओकर पृष्ठभूमि का बा. अगर कवनो अधपढ़ गँवार आदमी के बात हो रहल बा त ओकर हिज्जा दोसर होखी आ अगर कवनो शिक्षित आदमी कह रहल बा त शुद्ध रहे के चाहीं सुद्ध ना! बंसी आ वंशी के अंतर हमेशा साफ रहे के चाहीं.\nबाकिर साथही इहो कहल चाहब कि मानकीकरण खातिर कवनो तानाशाही चलवला के जरुरत नइखे. हर प्रकाशन, हर माध्यम आपन शैली विकसित करो. समय का प्रवाह में बहत सबमें धीरे धीरे एकरुपता आवही लागी. सिनेमा के भोजपुरी के स्तर चिन्ता वाली बा बाकिर ओकरा के सुधारल आसान नइखे. कवन कथा पटकथा लेखक भा गीतकार मोती बी॰ए॰ जइसना श्रेणी के बाड़े जिनकर गिनती साहित्यकारन में हो सके? अधिकतर भोजपुरी फिल्म चवन्निया दर्शकन खातिर बनेले, अधिकतर गीत ड्राइवर खलासियन खातिर लिखाले ओकरा के बदले के झंझट लिहला के जरुरत नइखे. उहो लोग समय का साथ धीरे धीरे सुधरी.लाठी लेके ओह लोग का पाछा पड़ला के जरुरत नइखे. हँ टीवी पर अगर अइसन होखे त ओकरा खिलाफ आवाज उठावल जरुरी बा. काहे कि टीवी आजु हर घर का ड्राइंग रूम में मौजूद बा. एही चलते जब सुर संग्राम में जनमत के चिन्ता करत गजेन्द्र बाबू गुड्डू रंगीला के बोलवले रहले त हम विरोध कइले रही, कलुआ के फिलिमन के खबर जरुर छापीले बाकिर ओकरा के महिमामण्डित करे से बाची ले. महुआ टीवी पर मटुकनाथ जइसन चरित्र मंच पर आसीन होखस एकर मजगर विरोध होखे के चाहीं. महुआ टीवी के एगो सामाजिको दायित्व बा आ ओकरा एकरा के निभावे के कोशिश जरुर करे के चाहीं.\nआशा बा कि एह मुद्दा पर हर जगहा, भोजपुरी के हर माध्यम पर चरचा चली. भोजपुरी के गुटबन्दी से निकालल सबसे बड़ जरुरत बा. हमार-उनकर, हमनी के-ओह लोग के बहस निरर्थक बा अगर ओकर फायदा जमीनी स्तर तक नइखे चहुँपत. बतिया पंचे के रही बाकिर खूंटवा रहिये पर रही वाला मनोवृति वदलल जरुरी बा. जवन सभा रउरा जोग नइखे ओहिजा आपन बाति कहला से का फायदा? हर समझदार आदमी के असहमत होखे पर सहमत रहे के चाहीं!\n3 thoughts on “भोजपुरी के मानकीकरण के सवाल प…”\nजुलाई 27, 2010 को 11:33 अपराह्न पर\nआशुतोष जी के चिंता जायज बा आ हमनी खातिर बहुत खुशी के भी विषय बा. भोजपुरी के मानकीकरण के सवाल बहुत पहिले से चलल आ रहल बा,चिंतन-मनन कम ना भइल आ आजो जारी बा. चिंता हमरा नजर में सबसे महत्त्वपूर्ण बा , ई ना खतम होखे के चाहीं.\nराउर टिप्पणी पूरी तरह सारगर्भित लागल. ओकर निर्णायक अंदाज जइसे मए चिंता खतम क दिहलसि. भाषा के प्रवाह ओकर जिंदगी ह,एमें शब्दन के विकास स्वाभाविक रूप से होला. देखल जाउ कवना दिशा में जा रहल बिया. बलजोरी से खास लाभ ना होई. अभी सबसे ज्यादा जरूरी बा लिखल आ खूब लिखल. अभी मुड़िया के काम कइला के जरूरत बा, संकोच छोड़िके खूब बोलला के जरूरत बा. बाकी सभ ठीक हो जाई,चिंता के जरूरत नइखे. समय खुदे रास्ता देखा दी.\nजुलाई 27, 2010 को 11:06 पूर्वाह्न पर\nई बहस अउर आगे बढे त हमरा भोजपुरी खातिन नीक लछ्न बा. ओपी भाई क बात हमके जंचति बा. देखीं तमाम मानकीकरण के बावजूद हिन्दी बोले वालन की बोली में कहवां एकरूपता आइल बा. प्रयोग क विविधता त भोजपुरी क समृद्धि बा. बोली क कवनो मानक ना बनि सकेला काहे की ऊ सबकर आपन-आपन परम्परा आ इलाका के प्रभाव से उपजल बा. एहि लिये सिनेमा, चैनल अउर ए तरह के माध्यमन प एकरूपता ले आइल लोहा क चना चबाइल जइसन काम बा. हां, साहित्य के स्तर प जरूर ई कोशिश होखे के चाही कि एगो मानक बनि जाव. जवन लिखाय, तवन एक जइसन भासा में लउके त नीक लागी. बाकी विद्वानन के ए पर बहस करें के चाही. आशुतोश के ई मसला उठवले खातिन बधाई.\nजुलाई 26, 2010 को 2:12 अपराह्न पर\nओपी जी खाली एगो वेबसाइट के कर्ता-धर्ता हीं नईखीं बलुक भोजपुरिया बोली आ भाषा के सही नब्ज पहचाने में इहां के पारंगत भी बानीं. इहां के द्वारा कहल गईल बातन के साथे पूरा-पूरी सहमति राखत बस हम इहे कहे के चाहत बानीं कि जब एगो बोली लेखन के स्तर पर चहुंप जाला त ओकर व्याकरण भी बनिए जाला या बनावहीं के पड़ेला. आ इहे व्याकरण ओह बोली के मानकीकृत करिके भाषा के रूप में प्रतिष्ठित करावेला.


जे जाई लंका उss हे रावण बनी - Bhojpuri Xpress\nDirect Bhojpur Se\nमहंगाई का कम कमर तुड्ले बाटे कि हम एंटीबायोटिक्स खा के आपन शरीर तुड़वाई\nआपन कोलकाता की सर्दी के भी एगो अलग ही मज़ा बाटे\nजे जाई लंका उss हे रावण बनी\nBy RJ Rakesh\nआज साल के पहिला दिन हss... लिहाज़ा हम बड़ा खुश बानी... काहे कि... हम हमेशा पॉजिटिव सोचेनी... और सोची भी काहे ना? आजकल हर नेता मंत्री के कहनाम बाटे कि पॉजिटिव सोचत रह जा... सब ठीक हो जाई... यहाँ तक कि पूरा देश से भ्रष्टाचार भी गायब हो जाई... अरे! भईया... भ्रष्टाचार से अपना देश के गहरा रिश्ता बन गईल बाटे... जहाँ कहीं भी भ्रष्ट बने खाती मेडल मिली… हमनी के गोल्ड मेडल तss मिल्हई जाई... काss जीss? कवनों गलत बात नईखी नूss कहत|\nरउआ आपन दिल पss हाथ रख के तनी सोचीं तss कि संसद में कगो इमानदार एमपी बा लोग... खैर! बड़ बुज़ुर्ग सदियों से कहत आ रहल बा लोग कि... जे जाई लंका उss हे रावण बनी... अब हमार स्कूली दोस्त... तू लोग इss मत समझ ली हss कि हमनी के संसद भवन लंका में बाटे| साल के पहिला दिन हss... नीमन नीमन बात करे के चाही का जी ? ठीक नूss!... अब का करी? खाली अखबार में पढ़तानी कि उत्तर भारत में जाड़ा के वजह से आदमी जम जा रहल बा… आपन कोलकाता में अबकी जाड़ा के उss मज़ा नइखे मिल रहल… यहाँ तक कि अबकी नयका गुड़ के मिठाई में भी उss स्वाद नइखे मिलत… जवन कि पाहिले मिलत रहे… अब कुछ लोगन के कहनाम बाटे कि एकरो खाती मोबाईल फोन के टॉवर ज़िम्मेदार बाड़ी सss। मोबाईल फोन के टॉवर जहां तहां खड़ा कर दियाला… अब एकरा खाती का कहीं!... रिश्वत दियाला कि ना!… एकर जानकारी केजरीवाल साहब किहां बाटे कि ना!… ईss हमरा तनी पता लगावे के पड़ी… वोइसे हमार कान में एगो बात आईल बीआ कि आम आदमी पार्टी… फ़िर से ईमानदार आदमी के तलाश कर रहल बिया… वोइसे हमार मन में एक ही सवाल बाटे कि रउआ ईss केजरीवाल साहब के कतना ईमानदार मानेनी?\nआज साल के पहिला दिन हss एss ही से ढेर सोच तानी... वरना... हमरा एने वोने के बात सुनला से फुर्सत कहवाँ मीले ला| आज कल हमार दिमाग में 2019 में होखे वाली चुनाव के भूत सवार बाटे... एने रह रह के दिमाग में एक ही प्रार्थना घूम रहल बाटे कि अपना बंगाल में गुजरात नियन बिजनेस के माहौल बन जाए... सब नीमन आदमी के सही काम बन जाए... गलत आदमी जेल चल जाए... क्रिकेट प्लेयर्स के साथ साथ देश के बाक़ी खिलाड़ी भी करोड़पति ना सही लखपति बन जाए| आज साल के पहिला दिन हss... रउआ सभे प्लान बना ली जा... सब ठीक हो जाई... अरे! भईया! एक बार फिर कहब कि पॉजिटिव सोच जारी राखब... साल 2019 सब कर ठीक जाइ ईहे चाहब... अच्छा तss अब हम चल तानी नेक्स्ट लेख में फिर मुलाक़ात होखी... ठीक से रहब सभे... चलत चलत अब एगो ज्ञान के बात बता दीं कि... जे आदमी अपना वाइफ से डेराला... उ सीधे स्वर्ग जाला अउर जे ना डेराला उनकरा खाती इ धरती ही स्वर्ग हो जाला...\nए ही के साथ राउर इss रेडियो अउर टीवी वाला दोस्त राकेश कह रहल बाटे टाटा... बाय... बाय… सलाम नमस्ते|\nRJ Rakesh & Pragya in Bhojpuria Style Episode 3\nRJ Rakesh in Bhojpuria Style Episode 2\nRJ Rakesh in Bhojpuria Style Episode 1\nEk Bihari Sab Par Bhaari Episode 30\nAbout Bhojpuri Xpress\n© 2010- BhojpuriXpress A Venture of: JiyoBangla Entertainment LLP


जॉन अब्राहम संगे शुभी के ठुमका – Anjoria\nभोजपुरी परदा के हिट आ हॉट अदाकारा शुभी शर्मा एक्शन स्टार जॉन अब्राहम संगे ठूमका लगावत लउके वाला बाड़ी.\nशुभी शर्मा जॉन अब्राहम का संगे फिरोज नाडियावाला के फिलिम ‘वेलकम बैक’ के एगो स्पेशल गाना पर ठुमका लगावत लउकीहें. गणेश आचार्य के नृत्य निर्देशन में हाल ही एह गाना के शटिंग करावल गइल. गाना के बोल हवे ‘मैं बबली हुई तू बंटी हुआ, बंद कमरे में ट्वेंटी-ट्वेंटी हुआ.\nअनु मलिक के कंपोज कइल ई गाना पूरा तरह से नवहियन के धेयान में राखत बनावल गइल बा. एह गाना से उत्साहित शुभी गणेश आचार्य के आभार जतावत बाड़ी कि एकर मौका दिहले उनका के.\nपवन सिंह फेरू झंडा गड़ले


भोजपुरी परदा पर एक्शन से भरल ‘सपूत’ – Anjoria\nसिनेमा भोजपुरी का परदा पर अब एक्शन से भरल फिल्म ‘सपूत’ धमाल मचावे के तइयार बा. आदिशक्ति इंटरटेनमेंट प्रस्तुति आ मुम्बाजी आर्ट्स के बैनर तले बनल ‘सपूत’ में खेसारी लाल यादव पहिला बेर बहुते खतरनाक स्टंट्स करत नजर अइहें. लेखक-निर्माता महेश पाण्डे के एह फिल्म के निर्देशक हउवें मुकेश पाण्डे. फिल्म के पुरा शुटिंग 45 दिन के मैराथन शेड्यूल में भइल बा आ एहमें खेसारीलाल के एक्शन अवतार देखे के मिली. उनुका साथे नया आइल अदाकारा खुशबु बाड़ी. बाकी कलाकारन में मनमोहन तिवारी, काजल सिंह, मनोज वर्मा, ब्रजेश त्रिपाठी, उमेश सिंह, पुष्पा वर्मा, आ संजय पाण्डे, के खास भुमिका बा. फिल्म में एक्शन स्टंट्स फिल्मवले बाड़न सिंह इज किंग. गीतकार विनय बिहारी, संगीतकार दुर्गा-नटराज, राजेश गुप्ता, संवाद लेखक संतोष मिश्रा हउवें. अबहीं फिल्म के पोस्ट प्रोडक्शन चलत बा.


लाईट मैन से प्रोड्यूसर बनले नारायण महतो – Anjoria\nJuly 25, 2013 Editor फिल्म, मनोरंजन 0\nलगातार बीस साल से फिलिमी दुनिया में आपन पहिचान बनवले लाइट मैन नारायण महतो अब प्रोड्यूसर के रूप में नया पारी खेले आइल बाड़न. मुजफ्फरपुर से सटले झपहाँ गाँव के रहे वाला नारायण महतो 80 के दशक में मुम्बई आइल रहले आ राजश्री प्रोडक्शन हाउस में बतौर स्पॉट ब्याय से आपन कैरियर शुरू कइले रहले. दू साल ले स्पॉट ब्वाय के काम कइला का बाद अपना काबिलीयत के दम पर बतौर लाईट मैन काम करे लगलें. नाहियो त चालीस गो हिन्दी फिलिमन में लाईट मैन रहल बाड़े नारायण महतो. बिहार के होखला का चलते आ अपना भाषा से लगाव का चलते उ 2004 में बिहार लवटि अइलन आ एहीजे भोजपुरी फिलिमन में लाईट मैनी करे लगलें. एह काम में मुम्बईओ के लोग उनकर खासा मदद कइल. अब नारायण महतो बतौर प्रोड्यूसर फिलिम ’’बिवाद’’ बनावे जात बाड़न जवना में नीरज कुमार ’’मास्टर साहब’’, राजेश सिंह, सुनिल गौरव, आ विजय खरे के खास सहयोग बा.\nअब देखे के बा कि नारायण महतो प्रोड्यूसर बन के कवना तरह के फिलिम भोजपुरी समाज आ इन्डस्ट्रीज के देत बाड़न.


विराज भट्ट आ रिंकू के लुभावन डांस देखे चहुँपले आलोक कुमार – Anjoria\nभोजपुरी एक्शन स्टार विराज भट्ट आ नंबर वन अदाकारा रिंकू घोष के नईकी फिलिम ‘हथियार’ के शूटिंग पूरा होखते फिलिम के चरचा गरमा गइल बा. सगरी निर्माता निर्देशक आ वितरक एह बारे में अधिका से अधिका जाने ला बेचैन हो गइल बाड़े.\nमशहूर निर्देशक जगदीश शर्मा के एह फिलिम के डबिंग पिछला दिने मुंबई के अंधेरी का एगो सेंटर प होखत रहे तबहिए अचानके भोजपुरी फिलिमन के जानल मानल निर्माता आलोक कुमार आ गइले आ विराज भट्ट अउर रिंकू घोष पर फिलिमावल गाना ‘तोहार वरदी बनल बा हमार सौतनिया’ देखलन. देखला का बाद आलोक कुमार एह गाना आ विराज भट्ट अउर रिंकू घोष के बहुते सरहलन आ दुनू जने के बधाई दिहलन. कहलन कि एह गाना से फिलिम देखे ला बेचैनी बन गइल बा.\nनिर्देशक जगदीश शर्मा खुदे आलोक कुमार के स्वागत कइलन.


जहानाबादी रंगबाज – Anjoria\nनक्सल प्रभावित जहानाबाद का नाम से भलही लोग के साँस रुक जात होखे बाकिर ओहिजा के गलियन मेंखूब खेलल बाड़े हैदर काजमी. एही चलते उनुका हर फिल्म में जहानाबाद के रंगबाजी नजर आवेला. अपराध पर बनल हिन्दी फिल्म “पथ” का बाद जहानाबाद के एह रंगबाज स्टार के पहिलका भोजपुरी फिल्म “रंगबाज” पूरा हो चुकल बा. फिल्म के निर्देशक शिवराम यादव यूपी के अपराध जगत के बहुते नजीक से देखले बाड़न. फिल्म के नायिका बाड़ी रानी चटर्जी. हैदर काजमी आ रानी चटर्जी दुनु जने निर्देशक शिवराम यादव के तारीफ करत कहले कि फिल्म “रंगबाज” एक्शन पैक्ड होखला का बावजूद इमोशनल आ इंटरटेनमेंट फिल्म होखी आ एकर सफलता तय बा. देवरिया निवासी निर्देशक शिवराम यादव के कहना बा कि एह फिल्म से हैदर काजमी जइसन मजगर कलाकार भोजपुरी सिनेमा के मिल रहल बा. फिल्म में हैदर आ रानी के केमिस्ट्री बहुते बढ़िया रहल.


मालिनी अवस्थी के मिलल कलाश्री सम्मान – Anjoria\nजून 2, 2010 Maliini Awasthi\nपिछला दिने आगरा में आयोजित राष्ट्रीय भोजपुरी सम्मेलन में भोजपुरी आ अवधी के मशहूर गायिका मालिनी अवस्थी के गायन का क्षेत्र में विशिष्ट योगदान खातिर कलाश्री सम्मान से सम्मानित कइल गइल. एह सम्मान स्वरुप मालिनी जी के स्मृति चिह्न, अंग वस्त्र, सम्मान पत्र का साथे ३१ हजार रुपया नगदो दिहल गइल.\nसम्मेलन में लोकरंग के छटा बिखेरे पहुंचल कलाकारन में तीजन बाई, गायक मनोज तिवारी, बिरहा गायक राम कैलाश यादव आ कजरी गायिका उर्मिला श्रीवास्तव शामिल रहली. सम्मानित भइला का बाद मालिनी अवस्थी कहली, हम अपना अग्रजन से आशीर्वाद माँगत बानी कि जब ले साँस रहे तब ले भोजपुरी भाषा के नाम आ उत्थान खातिर आपन सबकुछ समर्पित करत रहीं. एह माटी के उत्थान बदे जब ले साँस चलत रही तब ले कबहू पाछा ना हटब. हम अवध के बेटी कन्नौज में जनमल, कबो ना सोचले रहीं कि भोजपुरी यानि कि पूरब में हमार नाम होखी.


भोजपुरी दबंग के सितारन के देखे उमड़ल भोजपुरी जगत – Anjoria\nभोजपुरी दबंग के सितारन के देखे उमड़ल भोजपुरी जगत\nकांस्य पदक से सम्मानित भइलें भोजपुरी दबंग के खिलाड़ी\nसेलीब्रेटी क्रिकेट लीग सीजन चार में आपन शानदार मौजूदगी देखा के पूरा दुनिया के मनोरंजन आ क्रिकेट जगत के नजर में आवे मे सफल रहल भोजपुरी दबंग क्रिकेट टीम के शूरमा खिलाड़ीयन के पिछला दिने मुंबई के वीनस ग्राउंड में आयोजित एगो भव्य समारोह में कांस्य पदक देके सम्मानित कइल गइल.\nएह मौका पर पूरा भोजपुरी फिल्म इंडस्ट्रीज एक मंच पर नजर आइल. सभे आशीर्वाद दीहल एह टीम के. समारोह संचालित करत टीम के कप्तान आ भोजपुरी मेगा स्टार मनोज तिवारी टीम मालिक मोहित कंबोज आ अक्ष कंबोज के तारीफ कइलन आ कहलन कि असल में ई एह लोग के भोजपुरी भाषा से प्रेम देखावत बा. एकरा बाद भोजपुरी दबंग के एगो अउर मालिक विकास कपूर के मंच प नेवतलें. विकास कपूर अपना संबोधन में कहलें कि उ टीम के कप्तान मनोज तिवारी, उप कप्तान दिनेशलाल यादव आ सगरी टीम खिलाड़ियन के सलाम करत बाड़ें जे अपना कौशल से पूरा दुनिया के धेयान टीम का ओर खींच ले अइलें,\nएह समारोह में बंगाल टाईगर टीम के कप्तान आ मशहूर बंगाली अभिनेता जीसू खास तौर प आइल रहलें, जानल मानल उद्योगपति आ बिहार के माटी से जुड़ल बड़का गाँव के संयोगिता टीम के जम के सरहली.\nजब खिलाड़ी सितारा आपन कांस्य पदक लेबे आवत रहलें त सभ लोग अपना जगहा खड़ा होके ओह लोग के उत्साह बढ़ावत रहुवे. पहिले प्रवेशलाल के पदक दीहलें आदि शक्ति इंटरटेनमेट के दुर्गा प्रसाद मजुमदार. ओकरा बाद आइल आदित्य ओझा एह लीग का दौरान मिलल अपना अनुभवन के जिक्र कइलें. एही घरी मंच प अइलें भोजपुरी दबंग मानीटर आ भोजपुरी सुपर स्टार रविकिशन अउर संरक्षक कुणाल सिंह. फेरु अइलें विक्रांत सिंह, उदय तिवारी, प्रकाश जैस, सुशील सिंह, अयाज खान, अकबर नकवी, जय यादव, वैभव, विकास सिंह आ सुर्या.\nरविकिशन सभके खूब मनरंजन कइलन. चहेता क्रिकेटर उदय तिवारी त पूरा माहौले के मजेदार क दिहले. उदय तिवारी के पदक दिहलें नृत्य निर्देशक पप्पूखन्ना. उपकप्तान दिनेश लाल यादव निरहुआ के पदक मिलल जानल मानल अभिनेत्री आ गायिका टीना घई का हाथे. कप्तान आ मेगा स्टार मनोज तिवारी के पदक देबे अइलें वीर मराठा के कोच रईस लश्करिया. एह बेरा इहे लागल कि सचहूं क्रिकेट कवनो भाषा के मुँह ना तिकवे, दिलन के जोड़ेला. मंच से दिनेश लाल यादव आ मनोज तिवारी अपना कॉमेडी पंच से सभके मनरंजनो कइलें.\nफिल्म फाईनेसर सुजीत तिवारी के हाथे पदक मिलल अजय शर्मा के त चर्चित निर्माता निर्देशक राजकुमार पांडे का हाथे कोच संतोष सिंह के. चर्चित निर्माता निर्देशक जगदीश शर्मा (मुन्ना भाई) भोजपुरी दबंग के युवा प्रबंधक विकास सिंह उर्फ भोजपुरिया वीरप्पन के पदक दिहलें.\nएह मौका पर उद्योगपति पवन पांडे, वितरक प्रदीप भईया, बिट्टू सरदार, निर्माता निर्देशक विमल कुमार, टीम के ब्रांड अंबेस्डर पाखी हेगड़े, अक्षरा सिंह, शुभी शर्मा, निर्देशक हैरी फर्नाडिस, दिनेश यादव, मंजूल ठाकुर, अभिनेता राज प्रेमी, खलनायक संजय पांडे, अवधेश मिश्रा आ तेज यादव का साथे साथ नील सिंह, प्रमोद पांडे आ प्रचारक शशिकांतो सिंह मौजूद रहलें,\nजोश आ जज्बा से भरल दबंग सितारा भरोसा जतवले कि अगिला बेर स्वर्ण पदक जीत ले अइहें.\nPrevious Post: एस एस फ़िल्म फैक्टरी के “विजय पथ – एगो जंग”\nNext Post: लोकसभा चुनाव २०१४\nबहुत -बहुत बधाई…….


भोजपुरिया डॉट कॉम पर मिलेगा छठ का प्रसाद\nकहा जाता है कि छठी मईया का प्रसाद ग्रहण मात्र करने से आपके सारे दुख दूर हो जाते हैं। लेकिन अगर आप घर से दुर रहते हों, या फिर आपके घर में छठ पर्व नहीं होता है, तो भी आपको निराश होने की जरुरत नहीं है। छठी मईया का पावन प्रसाद हर साल की भांति इस साल भी ऑनलाइन उपलब्ध है।\nComments (10)\tपटना में छठ घाट के तलाशी हेलीकाप्टर से\nपटना। बिहार में गंगा के जलस्तर बढला से छठ करे वालन के मुश्किल बढ़ गइल बा। दानापुर से लेके दीदारगंज तक फैलल घाटन के किनारे के स्थिति इ ब...\nComments (4)\tमुस्लिम कारीगरन द्वारा बनावल जाला माई के चुनरी\nमिर्जापुर। उत्तर प्रदेश के मिर्जापुर जिला में शक्ति के अधिष्ठात्री विन्ध्यवासिनी देवी के मंदिर में नवरात्र के समय जहां पूजा खातिर देश भ...\nComments (1)\tदेश भर में आज मनावल जा रहल बा ईद के त्योहार\nरांची / पटना। एतवार के रात में चांद दिखाई देहला का साथे रमजान के पवित्र महीना खतम हो गइल बाटे, आ देश भर में सोमार के ईद मनावल जाई। दिल्...\nAdd your comment\tघर बइठले मईया के शक्ति-पीठन के दर्शन करीं\nनई दिल्ली। एह नवरात्र में वइसे त लगभग सब चैनल पर सबेरे माई के महिमा के बारे में देखावल आ रहल बाटे, लेकिन माई के महिमा पर आधारित सबसे अन...


जौ के ठेकाने ना, सतुआने के तैयारी – भोजपुरी व्यंग्य -एन डी देहाती | VMW Team\ntagged with एन. डी. देहाती, कर्म, दुनिया, देश, धर्म, पर्व-त्यौहार, पहचान, भारतीय, भोजपुरी, व्यंग


NDLI: "हमाई मछरी!", "नईं, हमाई मछरी!"\n"हमाई मछरी!", "नईं, हमाई मछरी!" "हमाई मछरी!", "नईं, हमाई मछरी!"


हथुआ – टटका खबर\nफूहड़ गाना बजावे वाला दुकानदार के पिटाई\nगोपालगंज जिला के हथुआ में शिवशक्ति चौक पर कैसेट बेचेवाला एगो दुकानदार के मंगल का दिने लड़िकी सब मिल के पिटाई कर दिहली सँ. उ दुकानदार हमेशा फूहड़ गाना जोर जोर से बजावत रहुवे जवना से लड़िकियन के परेशानी होत रहुवे. मना कइला पर मानत ना रहे से लड़िकी सब पिटाई कर दिहली सँ. हालांकि


मदरसा बोर्ड खातिर एक करोड़ – टटका खबर\nमदरसा बोर्ड खातिर एक करोड़\nबिहार सरकार मदरसा बोर्ड के नया मकान खातिर एक करोड़ रुपिया खरच करे के मंजूरी दिहले बिया. एह रुपिया से बोर्ड आपन मकान बनवाई, ओकरा के हर तरह के सुविधा से लैस कराई, वाईफाई होखी, कर्मचारियन आ आवे वाला विद्यार्थियन ला अलग अलग कामन रूम वगैरह के सुविधा रही. शिकायत सुने खातिर शिकायत कक्ष होखी वगैरह वगैरह.


टूट गईल सपना (व्यंग्य) - JaiBhojpuri.com\nटूट गईल सपना (व्यंग्य)\nPosted by Ashutosh Ranjan on August 26, 2012 at 3:00pm\nआजकाल हम कारपूल में आवत बानी. इ मत बुझेम सभे की दिल्ली के ट्रैफिक व्यवस्था देख के कारपूल में आवत जात बानी, बलुक इ खालिस पईसा बंचावे के जोगाड़ बा, ताकि कम पईसा में कार के आनंद भी मिल जाओ आ आफिस जाए के साधन भी. पाहिले मेट्रो से जात रहनी हाँ, लेकिन ओयिमें जादे भीड़ भईला से बैठे के भी जगह ना मिल पावत रहे त सुते के बात त बहुत दूर के बा. अब हमरा जाए के रहेला गाजियाबाद से गुडगाँव , माने दू घंटा के सफ़र..गाडी से गईला पर सुते के मौक़ा मिल जाला त मनवा हरिहरायिल रहेला, ना त डेली सुबह सात बजे घर से निकलना आ राती के आठ नौ बजे ले पहुंचल थोड़ा जादा कष्टकारी भ जात रहल हा. खैर त हमनी के चार जाना एके करवा में आयीले जायीले जा..धीरे धीरे दोस्ती बढ़त गईल आ अब त चर्चा आ परिचर्चा भी होखे लागेला. अईसही एक दिन आफिस से घर आवत बेर देश के दशा दुर्दशा पर चर्चा होखे लागल. कांग्रेस से ले के बी जे पी ले, सपा, बसपा, राजद, अकाली, डी एम् के, वाय एस आर कांग्रेस, ममता, जया...माने सगरी..बतकही में पता चलल की सब पार्टी भ्रष्ट बाड़ी सन..कवनो के देश के कवनो चिंता नईखे, सभे के आपन तिजोरी भरे के बा...स्वाभाविक रूप से हमरो चिंता भईल..आँखी के आगे अन्हार छा गईल..मन कुपित हो गईल..बियाह आ लईका फईका भईला के बाद लोग सामान्यतया अपना बारे में कम सोंचे ला अपना बाल बच्चन के बारे में ज्यादा सोंचे लागेला..से स्वाभाविक रूप से हमरा आपन लईकन के चिंता होखे लागल..सोंचे लगनी की हमार त जिनगी जईसे तईसे कटिए जाई..एन्हनी के का होई? एह अंधकारमय वातावरण में एह लोग के भविष्य त औरी अंधकारमय बा..एके गो विकल्प लउकत रहुवे की कंही विदेश में जा के बस जाए आदमी त कम से कम लईकन के भविष्य त सुरक्षित रही...लेकिन हमरा आपन टैलेंट पर पूरा यकीन रहुवे आ एह से इ बात त पक्का रहुवे की हम अपना टैलेंट के हिसाब से त विदेशी नागरिक नाहिये बन पायिब..अब एके गो उपाय लउकत रहुवे कबूतरबाजी वाला..लेकिन ओयिमें जोखिम ढेरे बा..एह से ओह विचार से भी निराशा ही हाँथ लगुवे...अब त माने मत पूछी जईसे आँखी के आगे अन्हार छा गईल होखे....तलेले एगो हमार मित्र के गर्जत आवाज हमरा कान में पडुवे उ कुछ चुनाव सुधार, राईट टू रीकाल, राईट टू रिजेक्ट, राजनितिक शुद्धिकरण जईसन शब्द के प्रयोग करत करत बड़ा उत्साहित स्वर में कुछ बहस करत रहूवन. हमरो तंद्रा भंग भईल..हम कहनी की भाई इ सब त ठीक बा लेकिन इ सब होई कईसे..उ कहलन बस एगो इमानदार कोशिश के जरुरत बा एगो कवनो केजरीवाल जी जईसन सोंच वाला आदमी यदि चुनाव आयोग संभाल लेओ त तुरते सगरो बेमारी दूर...राजनीती से अपराधीकरण के सफाया...जब राजनीति शुद्ध हो जाई तब त अपने आप सगरी व्यवस्था शुद्ध हो जाई. हमरा उनुकर बात निमन लागल..कहनी की भाई रौरी बात में दम त बा..लेकिन भारत देश अईसन बा जन्हवा भ्रष्टाचार से भी लोग बहुत तंग बा.इंहवा मान लेहनी की निमन नेता लोग सत्तासीन हो जयीन्हे, लेकिन उ योजनवा आम जनता तक पहुंची तब नु? इंहवा त सगरी योजना भ्रष्टाचार के भेंट चढ़ जात बाड़ी सन...उ कहलन जनलोकपाल..एक बार जनलोकपाल आ जाई त भ्रष्टाचार आ भ्रष्टाचारी छू मन्तर. हम कहनी की भाई चली राउर इहो बात ठीक बा लेकिन भारत जईसन गरीब देश में जन्हवा अभी भी अधिकांशतः जनता गरीबी के कारण भुखमरी के शिकार बा, उन्हवा कवनो योजना कवन कार करी..सरकार यदि इमानदार होई त उ पाहिले लोग के पेट भरे के बेवस्था करी की कल कारखाना, रोजी रोजगार आ इन्फ्रास्ट्रक्चर के? उ कहलन की काहे घबरायिल बानी महाराज..भारत के जेतना पईसा काला धन के रूप में स्विस बैंक में बा..उ सगरी यदि आज आ जाओ त देश के सारा आर्थिक समस्या छू मंतर..आ इहे ना आज ले जेतना घोटाला भईल बाड़ी सन उ सगरी पईसा आ जाओ, यदि देश के भीतर के काला धन आ जाओ त देश के प्रत्येक नागरिक के एक एक करोड़ रुपिया मिल जाई..हम बोलनी हैं!!!!! तलेले हमार मोबाईल के घंटी बाजे लागल..देखनी त श्रीमतीजी के फोन रहल...अब बहस चाहे कवनो मोड़ पर रहो..कम से कम हमरा में एतना हिम्मत त नाहिये रहुवे की श्रीमती जी के फोन ना उठावे के हिमाकत कर सकी...खैर फोन उठवनी त ओने से श्रीमतीजी के आवाज आईल.."कान्हा पहुंचनी?" हम कहनी की अबे त निकलनी हाँ आफिस से अभी टोल क्रास कईले बानी. का बात ह? उ कहली की ना बिजली के बिल आईल बा बहुत अधिका आ गईल बा . हम पूछनी की केतना के? उ कहली की आठ हजार के. हम कहनी की कवनो बात ना जमा क दिहs . उ कहली की रउरा होश में बानी नु महीना के आखिरी चलत बा, एतना पईसा कंहवा बा? कंही त दू सौ रूपया दिवा के बिलवा के कम करा लीन्ही. हम कहनी की ना ना कवनो बात नईखे , अब कवनो चिंता जिन करs . अगिला महीना दियाई पेनाल्टी के साथ दियाई..लेकिन पूरा दियाई अब पईसा रुपिया के चिंता तु एकदमे छोड़ दs . उ कुछ अचंभित कुछ परेशान कहली की आछा ठीक बा घरे आयीं त बतकही होला आ फोनवा काट देहली. फेर से हम आपन दुनिया में आ गईल रहनी. हम आपन मित्र से कहनी की इ बात त ठीक बा लेकिन विदेशी कम्पनियाँ के सामने आपन अर्थव्यवस्था कब ले टिक पायी..उ कहलन की भूल जा भाई विदेशी अब सगरी चीझ देशी होई..आ खाली एक्सपोर्ट होई इम्पोर्ट ना? अब बतियावत बतियावत कब नींद आ गईल पता ना चलल. नींद आवते सपना शुरू हो गईल.देखत बानी का जे केजरीवाल जी चुनाव आयोग के अध्यक्ष हो गईल बानी..चुनाव सुधारण पर जवन चर्चा होत रहल हा ओकरा के अमली जामा पहिरा दिहल गईल बा...राजनीती एकदम शुद्ध हो गईल बा..नेतागण सगरो स्वक्छ छवि के चुन के आवत बानी लो...जनलोकपाल के कार्यान्वयन हो गईल बा..माननीय शिशोदिया जी ओकर प्रमुख बानी..देश बिलकुल भ्रष्टाचार मुक्त बा. प्रधानमंत्री माननीय रामदेव जी हो गईल बानी..विदेश के सगरो काला धन अपना देश में...सगरो खुशहाली बा.....उद्योग मंत्री गोविन्दाचार्य जी हो गईल बानी.....देश के सगरी विदेश कंपनी के भारत निकाला मिल गईल बा...खाली स्वदेशी ही के चारो तरफ बोलबाला बा. गृह मंत्री श्रधेय अग्निवेश जी बानी नक्सल समस्या समाप्त काहे की उन्हा के एह विचार के आगे बढ़वानी की , जब सगरो समृधि रही त फेर का करे के बा? एक हाली सगरे जनसंख्या के मुड़ी गिना जाई, सगरो जमीं नापा जाई आ बराबर बराबर सभे के बंटा जाई.. अब नक्सलवाद के जड़ में त मेनली भूमि के असामान वितरण ही नु बा..त जब सगरी भूमि बराबर बराबर बंटा जाई त फेर कईसन समस्या. राष्ट्रपती जी आदरणीय अन्ना जी रहनी.\nदेश में अब आरक्षण के समस्या भी ना रहे काहे की सभे त अब उद्योग पति रहे अब नोकरी केकरा चाहत रहे? चारो तरफ अमनोचैन, सुख शान्ति..पडोसी देश लोग हदस के घुटना टेक देहले रहे..अमेरिकी राष्ट्रपती के जल्दी appointment ना मिले अपना देश के राष्ट्रपती से मिले के..............................................................................ढक ढक ढचाक...गाडी मोहन नगर पहुँच गईल रहे गड़हा में चक्का पडला से गदकी लागल त नींद खुलल. ...पहिला बेर एतना अफसोस लागत रहे एह तरे से नींद खुल्ला के..हमार सपना चकनाचूर भईला के..पहिला बेर अखिलेश जी पर एतना गोस्सा आवत रहे की इ गगड़हा के ठीक तs करवा देहले रहते की नींद ना खुलित...एकरा पाहिले जब भी एह गदकी पर नींद खुलो त निमन लागत रहे..इ सूचक रहे की अब हमनी यु पी में प्रवेश कs गईल बानी जा..की आपन प्रदेश में घुसला के ख़ुशी मिळत रहे..की घरे अब अगिला पंद्रह बीस मिनट में पहुंचे के ख़ुशी मिळत रहे..आ ओहू से जादा एह बात के ख़ुशी मिळत रहे की एह पंद्रह बीस मिनट के टाईम में तनी आदमी फ्रेश हो जात रहे आ घरे भाकुवायिल ना पहुंचत रहे..बीवी पर रोब जमावे के मौक़ा मिळत रहे की देखs केतना काम कs के केतना थाक के आईल बानी..की हमरा जल्दी चाय चाँही...............\nखैर फेर से डेली के ओही गह जह में लागल बा आदमी एह उम्मीद के साथ की कहियो त हमनियो के सपना साकार होई....\nजय भोजपुरी Views: 52\nComment by नबीन भोजपुरिया ( NB ) on August 26, 2012 at 8:10pm आशुतोष भाई प्रनाम आ जय भोजपुरी\nराउर सपना के दुसरका हिस्सा सांच होखो बस अतने हमार सपना बा ! भारत के भाग्य बिधाता के बनावे के ना परेला उ बनि जाला ।\nभारत एह लोगन से नीमन चुनाव आयुक्त प्रधानमंत्री राष्ट्रपति उद्योग मंत्री गृहमंत्री देख चुकल बा ।\nआठ हजार के बिल के चिंता करी , आ कईसे आठ हजार आ गईल ओकर चिंता करी , भउजी त एगो सलाह दे देले बाडी :-)\nजय भोजपुरी Comment by Anoop Srivastava on August 27, 2012 at 2:33pm आशुतोश भाई जी परनाम आ जय भोजपुरी ।बहुत कुछ झकझोरत बा ...फिलहाल ए टूटल सपनवा के मरम्मत कराइला के जरूरत बा, काहे कि ई जागत आँखि के सपना कहीं ना कहीं कुछ कइले के गुन्जाइश छोड़ले रहेला ...... धन्यवाद आ जय भोजपुरी भाई जी। Comment by Umesh Gautam on August 27, 2012 at 8:51pm आशुतोष भैया , प्रणाम आ जय भोजपुरी । साँचो झकझोर देनी । धन्यवाद । Comment by Umesh Gautam on August 27, 2012 at 8:56pm आशुतोष भैया , प्रणाम आ जय भोजपुरी । साँचो झकझोर देनी । धन्यवाद । Comment


विराट भट्ट के ‘विराज तड़ीपार’ जल्दिए रिलीज होखी – Anjoria\nभोजपुरी एक्शन स्टार विराज भट्ट के नामो पर फिलिम बने लागल बा आ ‘विराज तड़ीपार’ एही में शामिल बा. अजय सूद के बनावल एह ‘विराज तड़ीपार’ के प्रदर्शन जल्दिए करावल जाई. विराज भट्ट काफी एकरा के एगो बेहतरीन फिलिम बतावत बाड़ें.\nएहमें नम्बर वन भोजपुरी खलनायक संजय पांडे के जलवो देखे के मिली.\nएक्शन स्टार विराज भट्ट के आवेवाली फिलिमन में ‘अंतिम तांडव’, ‘कर्जा माटी के’, ‘प्यार करेला हिम्मत चाही’, ‘दबंग मोर बालमा’, ‘मैदान ए जंग’ आ ‘लड़ब मरते दम तक’ शामिल बाड़ी सं आ एहनी में विराज भट्ट के जबरदस्त एक्शन, रोमांस आ कॉमेडी देखीहें दर्शक.\nप्रदर्शन ला तइयार बा फूहड़ सनीमा


भोजपुरी कथा साहित्य के मजगूत खम्हा डॉ आशा रानी लाल : संतोष पटेल | जोगीरा\nHome आलेख भोजपुरी कथा साहित्य के मजगूत खम्हा डॉ आशा रानी लाल : संतोष...\nभोजपुरी कथा साहित्य के मजगूत खम्हा डॉ आशा रानी लाल : संतोष पटेल\nभोजपुरी साहित्य में महिला कलमकार के बहुत कमी रहे ओकर कारण बा। पूरा भोजपुरी पट्टी का, आपन देश में सगरो नारी लोगन के शिक्षा से वंचित राखे के सामाजिक साजिश रहल जेकरा से भोजपुरी प्रदेश अछूता कइसे रहित? महिला शिक्षा खातिर ज्योतिपुंज सावित्री बा फुले के केहु कइसे भुला सकेला! बहरहाल 1942 से भोजपुरी साहित्य के नव जागरण शुरू भइल आ पुरुष लोगन के बहुत बाद में महिला लो सहज कथा कहानी, नानी- दादी के किस्सागोई के सङ्गे गवे गवे आइल शुरू कइनी सभे तब तक 70 आ 80 के दशक में टप्पा टूईयाँ महिला कहानीकार दिखाई देत रहे लो ।कहानी के साहित्यिक रूप 90 के दशक से कुछ महिला कलमकार के नाम सोझा आवत बा। ‘\n‘भोजपुरी गद्य- साहित्य’ नामक किताब डॉ जयकान्त सिंह जय चार गो महिला कहानीकार के चर्चा कइले बानी जेमे राधिका देवी श्रीवास्तव के कहानी संग्रह ‘धरती के फूल'(1968) आ रूप श्री के ‘जिनगी के परछाही’ (1971) आ उषा वर्मा के ‘लाइची’ (2002) आ आशा श्रीवास्तव के ‘अमानत’ (2007) नाव प्रमुखता से आइल बा। भोजपुरी साहित्य में बहुत नाव बा। एहि में से एगो नाव आवेला डॉ आशा रानी लाल के।\nडॉ आशा रानी लाल\nभोजपुरी गद्य साहित्य में कहानी, यात्रा संस्मरण, निबंध, ललित निबंध व बाल कथा आदि5गो विधन में आशा रानी लाल के कलम चलत रहल बा।\nभोजपुरी साहित्य में डॉ आशा रानी के देन आ फेर ओहर चर्चा आवश्यक बा।\nए बचवा फूल फर$ (1996),\nहमहूँ माई घरे गइनी (2001)\nमाटी के भाग (2005)\nजय कन्हैया लाल (2012)\nकाहे कहली इया, (2012)\nलाज लागेला (2015)\nडॉ आशा रानी लाल के भोजपुरी कथा साहित्य में योगदान पर ही केंद्रित हमार आलेख बा त हम एही के पकड़ के चलब।\nडॉ लाल के कहानियन में आज के स्त्री विमर्श के संकेत मिलेला – हमही उहाँ से ई पुछ लेनी । उहाँ के कहनाम रहल कि ‘हम समाज में आसपास घटित होखत घटना आ परिवारिक परिवेश में उठत बैठत नारी के स्थितियन देखिला, उनकर दशा आ व्यथा के समझिला तब जवन हमार आपन मन में आवेवाला आ घनीभूत होला ओकरा कागज पर उतार दिहला।’\nहिंदी दैनिक हिंदुस्तान में7सितंबर, 1997 के पृष्ठ5पर चंद्रकांत प्रसाद सिंह के आलेख रहे ‘नारी शोषण का बारीकी से वर्णन’। एह आलेख में डॉ आशा रानी लाल के पहिल पुस्तक जवन निबंध संग्रह रहे- ‘ए बचवा! फूर$ फर$’ के केंद्रित करत एगो समीक्षा बा।\nएह निबंध संग्रह में ‘मेहरारू’नाव कब एगो निबंध बा जेकरा में लिखल बा – ‘हमार नाव मेहरारु ह। एही से हमरो भुला जाला कि हमार नाव का रहे।’ कहे के माने कि श्री चंद्रकांत प्रसाद सिंह लिखत बानी -“नारी जाति को समाज ढेर सारे सम्बोधन दे डालता है- बेटी, दीदी, माँ, दादी, नानी, चाची देवी और ना जाने क्या क्या लेकिन सम्बोधनों की भीड़ पे उसकी अस्मिता ही कहीं गुम हो जाती है।’\nऊपर के विचार से साफ हो जात बा कि डॉ आशा रानी लाल के कहानियन में विमर्श के सूत्र बा। आशा रानी लाल। विगत 22 साल से भोजपुरी के स्थापित गद्यकार बाड़ी। आपन कथ्य, भाव आ कथन से भोजपुरी भाषा के भंडार त भरते बाड़ी सङ्गे सङ्गे आपन कहानी से भोजपुरी के मिठास के एहसास करावत बाड़ी।\nकहानी संग्रह से प्रकाशन के हिसाब से डॉ लाल के पहिल कहानी संग्रह ‘ सितली’ (2007) ह, जेकरा में अठारह कहानी संकलित बा – के बताई, ई-बुझउवल, मोना, हमरो पता जान ल, सितली, पापा बानी त$ बाकी, हमार का होई, आदि।\nकुल्ह कहानियन के विवेचना करत मुंबई विश्व विद्यालय के हिंदी विभाग के आचार्य रामजी तिवारी बड़ा सटीक टिप्पणी करत बानी- ‘शिल्प दृष्टि से सितली में कहानी, संस्मरण, रेखाचित्र, निबंध आदि का मिश्रण है। लेखिका की संवाद शैली सम्प्रेषण, वस्तु को सुगम आत्मीय और पढनीय बनाती है।’\nडॉ आशा रानी लाल खुद सितली कथा संग्रह इन आपन बात राखत कहत बाड़ी-‘ महादेवी जी के पीड़ा-टीस आ करक के-के नइखे जानत। इहे ना सीतो जी के जिनगी त$ रोवते रोवते बीतल रहे। एही कुल दरद पीरा के देखला से हमार मेहरारूने से पियार भ $ गइल आ हमार इ सितली किताब बन के खड़ा हो गइल।’\nसितली कहानी संग्रह के दुसरको संस्करण 2012 में आइल बा जवन बतलावत बा कि आशा रानी लाल के कहानी के का महत्व बा। इहाँ के भोजपुरी कहानी के विवेचना हिंदी के स्वनामधन्य आलोचक डॉ नामवर सिंह, प्रो मैनेजर पांडेय, कहानीकार डॉ रमाशंकर श्रीवास्तव आ सुप्रसिद्ध कवि स्व केदारनाथ सिंह ले लमहर लमहर साहित्यिक मंच से कइले बानी।\nदर्जनों सम्मान से सम्मानित डॉ लाल के दूसर कहानी संकलन 2011 में आइल, जेकर नाव ह- देवकुरी। एह में 19 गो भोजपुरी कहानी के संकलन बा। अनबोलता सराप, बोलावा, देवकुरी, विदेशी भोजपुरी आदि कहानी में संस्मरण आ रेखाचित्र देखे के मिली। ‘बोलावा’ कहानी भोजपुरी ग्रामीण समाज में यौन व्यवहार के कच्चा चिट्ठा खोलत बा। उहे देवकुरी कहानी में मुखा के माई के चरित्र के माध्यम से गांव में पईसत आधुनिकता के संकेत सूत्र दे रहल बा।\nआशा रानी लाल के एह कुल्ह कहानियन में यथार्थ के नगिचा से देखावल बा।\nतीसरा कथा संग्रह बा – लाज लागेला। डॉ लाल के एह संग्रह के प्रकाशन 2016 में भइल बा । एह संकलन में बहुत भावुक कहानियन के जिक्र बा। पलायन के समस्या और नौकरी के मजबूरी के उकेरत एगो कहानी बा ‘उरिन हो गइनी’। अकेले ई कहानी सभी कहानियन पर बीस बा। 2017 में डॉ लाल के 18 कहानी के संकलन बा – बाइस्कोप। सभी कहानियन में डॉ लाल के कथा शैली के अलग अलग रंग देखे के मिलत बा। ‘ बाइस्कोप’ में एगो अइसन जानना के कहानी बा जे रूढ़िवादी आ दकियानूसी सोच के बाड़ी। जे सिनेमा के कहो बाइस्कोप ले कबो नइखी देखले।\nकुल्ह मिला के आशा रानी लाल भोजपुरी कथा साहित्य में अनुपम योगदान दे रहल बाड़ी। उहाँ के साँच कहल जाव त मूल्यांकन नइखे भइल जेकर उ हकदार बाड़ी।\nडॉ लाल के लिखल बाल कथा संग्रह जय कन्हैया लाल की के प्रकाशन 2012 में प्रकाशित बा जवन कृष्ण के बाल लीला के भोजपुरी किस्सागोई के रूप में लिखल बा।\nसमालोचक प्रवीण उपाध्याय के बात से आलेख के विराम देब कि-डॉ आशा रानी लाल अपनी कहानियों में ग्रामीण समाज की जो तस्वीर पेश करती हैं वह प्रशंसनीय है । अपनी विषय वस्तु , चरित्र सृष्टि तकनीक, भाषा और शैली की दृष्टि जबरस्त पकड़ रखती हैं वे अपनी कहानी संग्रहों से भोजपुरी साहित्य की श्रीवृद्धि कर महत्वपूर्ण योगदान दे रही हैं।\nपिछला लेखअपने देसवा नीक बा : संतोष पटेल जी\nअगिला लेखअछर-अछर जोत जरे : शिप्रा मिश्रा स्वर्णिम


टटको में टटका खबर : 29 अक्टूबर 2014, बुध – Anjoria\nअक्टूबर 29, 2014 Breaking News in Bhojpuri, आरा, कैमूर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, टटको में टटका, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, मऊ, मोतिहारी, रोहतास, वाराणसी, सिवान\n29 अक्टूबर, 2014 का दिने नई दिल्ली में एशियाई खेल के पदक विजेता खिलाड़ियन साथै थल सेना अध्यक्ष जनरल दलबीर सिंह.\nछठ महापर्व का तिसरा दिने आजु व्रती लोग नदी तालाब पोखरा समुद्र का किनारे पानी में खड़ा होके डूबत सूरज के अर्घ दिहल. काल्हु सबेरे उगत सूरज के अर्घ दिहला का साथे चार दिन चले वाला ई महापर्व पूरा हो जाई.\nविश्व बैंक अपना नया रपट में कहले बावे कि दक्षिण एशिया में साल 2005 का बाद से सबले बेसी 20 गो नियम सुधरले बावे भारत.\nपाकिस्तान के सर्वोच्च न्यायालय आजु पिछला चुनाव के चुनौती देबे वाली तीनों याचिका के खारिज क दिहलसि.\nदेश के महिला आयोग चाहत बावे के रंडी के धंधा कानूनी बना दिहल जाव. एह बारे में एगो प्रस्ताव 8 नवंबर का दिने सर्वोच्च न्यायालय के बनावल समिति का सोझा पेश कइल जाई.\nइलाहाबाद के फाफामऊ में आजु बुध का दिने एगो कार आ टैंकर के टक्कर में दू जने के मौत हो गइल.\nपिछला एक हप्ता से लंदन में इलाज करावत जाम्बिया के राष्ट्रपति माइकल सता के आजु निधन हो गइल.\nकेंद्रीय गृहमंत्री राजनाथ सिंह अगिला महीना4नवंबर के इजरायल के आधिकारिक यात्रा पर जइहें.\nअमेरिकी फेडरल रिर्जव के ब्याज बढवला का बाद विदेशी बाजारन से मिलल मजगर संकेत आ एहिजा के लिवाली के दम पर आजु सेंसेक्स 217 अंक चढ़के आ निफटी 63 अंक चढ़के बंद भइल. पिछला एक महीना के ई सबले ऊँच स्तर बा.\nआजु से रसोई गैस सिलेंडर के दाम में तीन रुपेया के बढ़ोतरी क दिहल गइल. ई बढ़ोतरी डीलरन के दिहल जाए वाला कमीशन बढ़वला का चलते भइल बा.\nविश्वकप विजेता टीम के बड़हन हिस्सा रहल भारत के बल्लेबाज युवराज सिंह आजु कहलन कि उनका मालूम बा कि ऊ फेर कबो भारत के टीम में शामिल ना कइल जइहें बाकिर उमीद नइखन छोड़ले.\nजम्मू कश्मीर के कुपवाड़ा जिला में आतंकवादिय से पिछला 30 घंटा से चलत मुठभेड़ का दुसरका दिने बुध के दू गो अउऱी आतंकवादी के मरइला का बाद खतम हो गइल.\nपिछला दिने पश्चिम बंगाल के बीरभूम जिला में भइल राजनीतिक झगड़ा में तीन लोग के मौत हो गइल रहे. एह मामिला में पांच जने के गिरफ्तार कइल गइल बा आ दस जने के पूछताछ ला हिरासत में ले लिहल गइल बा.\nएयरसेल-मैक्सिस सौदा मामिला के सुनवाई करत विशेष अदालत पिछला सरकार में दूरसंचार मंत्री रहल दयानिधि मारन के दू मार्च का दिने बतौर आरोपी हाजिर होखे के समन जारी कइलसि.\nदिल्ली के त्रिलोकपुरी इलाका में हिंसा के कवनो नया घटना ना होखला का बाद छठ पूजा के देखत दुपहरिया बारह बजे से साँझ छह बजे ले निषेधाज्ञा ढील दिहल गइल. एह दौरान कवनो वारदात ना भइल.\nसारण जिला के छपरा मंडल जेल में आजु एगो कैदी फाँसी लगा के मर गइल.\nइलाहाबाद शहर में आजु बुध का सबेरे एगो चाय के दुकान में विस्फोट हो गइला से पूरा दुकान तहस नहस हो गइल. बाकिर केहू के मरे के खबर नइखे.\nपश्चिम चंपारण जिला के शिकारपुर इलाका में आजु बेलौर नदी में एगो बाप बेटा के डुबला से मौत हो गइल.\nसुप्रीम कोर्ट के आदेश पर आजु केन्द्र सरकार विदेशी बैंकन में खाता राखे वाला 627 लोग के नाम सउँप दिहलसि.\nकैमूर जिला के भभुआ रोड टीसन का नियरा रेल पटरी पार करत एगो ओरत मालगाड़ी से कटा के मर गइल.\nरोहतास जिला के डेहरी आन सोन इलाका में आजु कोयला डिपो का लगे एगो पेट्रोल पंप कर्मचारी के गोली मार के अढ़ाई लाख रुपिया लूट लिहल गइल.\nसारण जिला के एकमा थाना के भुलनी गाँव का लगे परसागढ़ रोड पर एगो नवही के लाश मिलल बा.\nचेन्नई में चलत जेएसडब्ल्यू-पीएसए आ जेएसडब्ल्यू-डब्ल्यूएसए चैलेंजर स्क्वॉश टूर्नामेंट के फाइनल में काल्हु काल्हु हरिंदर पाल संधू आ दीपिका पल्लिकल चहुँप गइल लोग.\nअमेरिकी अंतरिक्ष एजेंसी नासा के मानवरहित अंतरिक्ष यान में आजु लांच कइला का कुछे देर बादे विस्फोट हो गइल. एह यान से अंतर्राष्ट्रीय अंतरिक्ष टीसन खातिर जरूरी सामान भेजल जात रहुवे.\nटटको में टटका खबर : 30 अक्टूबर 2014, बियफे


#Video_2021 अवधेश प्रेमी यादव का एक और धमाकेदार वीडियो सांग || आवा ए भतार छठियार तहार पूज दी || – InternetTop40.com\n#Video_2021 अवधेश प्रेमी यादव का एक और धमाकेदार वीडियो सांग || आवा ए भतार छठियार तहार पूज दी ||\nby top40 January 8, 2021, 4:13 pm 11.2k Views0Votes\nVideo_2021 अवधेश प्रेमी यादव का एक और धमाकेदार वीडियो सांग || आवा ए भतार छठियार तहार पूज दी ||\nPrevious article Tujhpe Kurban Video Song | Hindi gana 2021 (19/40)\nNext article सेजिया पर अप डाउन ! Sejiya Par Up Doun ! Guddu Rangeela ! New Video Song 2021 (19/40)\nTujhpe Kurban Video Song | Hindi gana 2021 (18/40)


फलकनुमा पैलेस - विकिपीडिया\nफलकनुमा पैलेस भारत में तेलन्गाना की हैदराबाद में स्थित बहुते बढ़िया जगहन में से एक ह। इ पैगाह परिवार से संबंधित बा जेपर बाद में निजाम द्वारा राज कइल गइल। इ फलकनुमा में 32 एकड़ क्षेत्र में बनल बा तथा चारमिनार से5किमी की दूरी पर बा। एकर निर्माण नवाब विकार- उल-उमर द्वारा कइल गइल रहे जवन कि हैदराबाद क प्रधानमन्त्री रह न। फलकनुमा क उर्दू में तात्पर्य होला - “असमान की जैसन” चाहें “असमान क आइना”\nफलकनुमा पैलेस उत्तर ओर से देखला पर\n17°19′50″N 78°28′03″E / 17.3305°N 78.4675°E / 17.3305; 78.4675\n3 मार्च 1884\n2010 (होटल के रूप में)\n1893 (महल के रूप में)\nनवाब सर विकार उल अम्रा, हैदराबाद के निजाम\nताज होटल्स रिजॉर्ट्स एंड पैलेसेस\n93,971 मी2 (1,011,500 वर्ग फु)\nWilliam Ward Marrett.\n3 विलासितापूर्ण होटल में परिवर्तन\nए महल क डिज़ाइन एगो अंगरेजी शिल्पकार बनवले रह न। एकर रचना क आधारशिला3मार्च 1884 के सर विकार की द्वारा रखल गइल रहे। इ हैदराबाद की तीसरा निजाम सिकंदर जाह बहादुर क नाती रह न। ए निर्माण के पूरा होखले में कुल9वर्ष का समय लागल। एकर निर्माण पूरा तरह से इटेलियन पत्थर से भइल बा तथा इ 93971 वर्ग मीटर क्षेत्र के घेरले बा।\nहैदराबाद क प्रधानमंत्री, विकार-उल-उमर ए जगह के अपनी निजी निवास की तौर पर तबले प्रयोग कइ न जब ले की एकर मालिकी उनकी पास रह ल, बाद में इ पैलेस 1897-98 की लगभग हैदराबाद की छठा निजाम के दे दिहल गइल। फलकनुमा पैलेस के निर्माण में एतना अधिक लागत आइल कि खूब अमीर सर विकार के भी ए महल क काम पूरा करावे खातिर बैंक ऑफ़ बंगाल से लोन लेवे के पड़ गइल। बाद में लेडी उल उमर क छोट भाई महबूब अली पाशा निजाम vi 1897 में एईजा रहे अई न जिनके इ पैलेस काफी पसंद आइल, जेकरी चलते सर विकार इ पैलेस निजाम के उपहार में दे दिहन जेकरी बदले में पैगाह परिवार की अनुसार ओ समय में सर विकार के 20 लाख रूपया मिलल, हालाँकि कहल जाला की महल की बदले मिलल पैसा कहीं ज्यादा रहे। बाद में निजाम ए महल के शाही अतिथि गृह की तौर पर प्रयोग कइल शुरू क दिह न काहें की एईजा से पूरा शहर क नज़ारा देखे के मिलेला।\nटेलीफ़ोन तथा विद्युत् सिस्टम क सेवा ए पैलेस में सन 1883 में ओस्लेर की द्वारा शुरू कइल गइल रहे। आंकड़न की अनुसार ए पैलेस में उपलब्ध स्विच बोर्ड्स भारत क उपलब्ध सबसे बड़ स्विच बोर्ड्स में से एक ह। सन 2000 तक इ पैलेस निजाम परिवार क निजी संपत्ति रहे तथा सामान्य जनता खातिर आम रूप से खुलल नाहीं रहे। ए पैलेस में बिलियर्ड्स रूम भी बा, जेमें स्थित टेबल इंग्लैण्ड क बोरो आ वाट्स मिलके डिजाईन कइले रहे लो, ऐसन दुगो टेबल बनावल गइल रहे जेमें से एगो बन्किन्घम पैलेस में बा तथा दूसरा एईजा रखल बा।\nविलासितापूर्ण होटल में परिवर्तनसंपादन\nसन 2000 में ताज होटल ए पैलेस क नवीनीकरण क कार्य शुरू कइलस। नया बदलावन की साथ ए होटल के नवम्बर 2010 में मेहमानन खातिर खोल दिहल गइल। एकर कमरा और दीवारन के फ्रांस से मंगावल गइल ओर्नेट फ़र्नीचर, हाथ से काम कइल गइल सामान से तथा ब्रोकेड से सुसज्जित कइल गइल बा। ए पैलेस में 101 सीट्स वाला भोजन गृह बा जेके संसार का सबसे बड़ डाइनिंग हॉल मानल जाला। साथे साथ दरबार हॉल भी बा जेके विश्वस्तरीय शिल्प का अनुप्रयोग करके सुसज्जित कइल गइल बा|\n↑ "Falaknuma palace". पहुँचतिथी3मार्च 2015.\n↑ Business Standard. "Affairs of state". Business-standard.com. पहुँचतिथी 2012-12-20.\n↑ "Falaknuma Palace".\n↑ "Ratan Tata to meet K Rosaiah on November7- Money - DNA". Dnaindia.com. 2010-10-31. पहुँचतिथी 2012-12-20.\n↑ "About Taj Falaknuma Palace". cleartrip.com. पहुँचतिथी 29 December 2016.\n↑ "The Tribune, Chandigarh, India - Main News". Tribuneindia.com. पहुँचतिथी 2012-12-20.\nविकिमीडिया कॉमंस पर संबंधित मीडिया फलकनुमा पैलेस पर मौजूद बा।\nNizam used to have enough pearls to pave Piccadilly\n"https://bh.wikipedia.org/w/index.php?title=फलकनुमा_पैलेस&oldid=528989" से लिहल गइल\nLast edited on 26 अक्टूबर 2017, at 17:41\nएह पन्ना पर आखिरी बेर संपादन 26 अक्टूबर 2017 के 17:41 बजे भइल रहल।


टटका खबर, 23 अप्रैल 2017, अतवार – टटका खबर\nगोरखपुर पुलिस राज्य के मंत्री रहल हरिशंकर तिवारी के घर प काल्हु छापा मारि के छह लोग के हिरासत में ले लिहलसि. एह लोग पर पिछला दिने खोराबार इलाका के एगो पेट्रेल पम्प पर भइल लाखों के लूट में शामिल रहे के आरोप बा. पुलिस पेट्रोल पंप के कैशियर समेत तीन जने के पहिलहीं गिरफ्तार क चुकल बिया. अपना विधायक विनयशंकर तिवारी के पिता हरिशंकर तिवारी का घर प छापा मारे का खिलाफ बहुजन समाज पार्टी काल्हु जिलाधिकारी कार्यालय प धरना प्रदर्शन करे के एलान कइले बिया,\nजौनपुर के बरसठी इलाका के हरद्वारी गांव में एगो बिआह का तइयारी में टेंट खड़ा करत घरी टेंट के पाइप से हाईटेंशन तार छुआ गइल जवना चलते चार गो टेंटकर्मी झँउस गइलें. चारो के अस्पताल में भरती करावल गइल बा.\nमऊ के हलधरपुर इलाका में बलिया जिला के एगो मेहरारू अपना दू बरीस के बेटा के लिहले रतनपुरा टीसन का लगे दरभंगा जात साबरमती एक्सप्रेस का सोझा कूद के जान दे दिहलसि. बेटो के मौत हो गइल बा.\nदेवरिया के भलुनी में आजु एगो गाड़ी से कचरा के करमटार गाँव के दूगो आदमी के मौत हो गइल जबकि आठ बरीस के एगो लइका बहुते घवाहिल हो गइल. हादसा का बाद ड्राइवर फरार हो गइल.\nदेवरिया सदर कोतवाली इलाका में सलेमपुर तहसील के नरौली संग्राम गाँव के लेखपाल नर्वदेश्वर मिश्र के अपने गाँव के एगो फौजी से कोरा बनावे आ अदालत में दाखिल करे खाति 15 हजार रुपिया घूस माँगे का आरोप में गिरफ्तार क लीहल गइल.\nगोरखपुर के कैन्ट इलाका के विशुनपुरवा गांव के एगो मेहरारू अपना इयारन साथे मिल के अपना भतार के ईंटा से कूच के जाल ने लिहलसि. लाश फेंके ला मोटरसाइकिल से जात दू गो इयारन के लोग पकड़ के पुलिस के दे दीहल जवना बाद एह वारदात के खुलासा हो गइल.\nनीति आयोग के शासकीय परिषद के बइठक आजु दिल्ली में हो रहल बा. पीएम मोदी एह बइठक के अध्यक्षता करत बानी. एह में नीति आयोग के उपाध्यक्ष अरविन्द पनगढ़ीया देश के तेज विकास के रोडमैप पेश करींहे जवना में अगिला 15 बरीस के विजन रही.\nदिल्ली के तीन गो नगर निकायन ला वोटिंग के काम आजु सबेरे से शुरू हो गइल. स्थानीय चुनाव होखला का बावजूद एह पर सभकर नजर बा. काहे कि आआपा ला ई जिनिगी मौत के सवाल बा त भाजपा ला आपन इज्जति बचावे के. राजनीति के कगार प फेंकाइल कांग्रेस के कोशिश बा कि ओकर वापसी होखत लउके.\nगाजीपुर के करीमुद्दीनपुर इलाका के डेहमा तिराहा प काल्हु देर राति सड़क किनारे प्रतापगढ़ के एगो मजदूर के लाश मिलल. ई गाजीपुर के एगो ईंट भट्ठा प मजदूरी करत रहल.\nमऊ के रानीपुर इलका के अकबरपुर चट्टी का लगे सडक पर एगो नवही के क्षत-विक्षत लाश फेंकत मिलल बा.\nहिन्दू पीजी कालेज, जमानियां के छात्रसंघ उपाध्यक्ष रहल अंकित सिंह काल्हु राति कवनो काम से अपना डेरा से बड़ेसर मोड़ ओर जाए ला निकलल रहलें. बाकिर उनुका के कुछ लोग रेलवे क्रासिंग का नियरा घवाहिल देखलें. मोटरसाइकिलो डैमेज रहुवे. लोग घवाहिल अंकित के प्राथमिक स्वास्थ्य केंद्र ले गइल जहां से उनुका के जिला अस्पताल ला रेफर क दीहल गइल. अस्पताल ले जात में राहे में उनुकर मौत हो गइल.\nवाराणसी के बड़ागाँव इलाका के एगो पान दूकानदार के कुछ बदमाश देर रात कवनो धारदार हथियार से हत्या क दिहलें. हत्या के कारण अबहीं पता नइखे चलल.\nTags: गाजीपुर, गोरखपुर, चुनाव, दिल्ली, देवरिया, बलिया, मऊ, वाराणसी


लावा Iris 414 Price in India, Full Specs - 6th June 2020 | Digit\nउत्पाद के नाम : Lava Iris 414\nलावा Iris 414 Smartphone4-इंच स्क्रीन TFT LCD Capacitive touchscreen के साथ आवेला, जौना के रेज़ल्यूशन 480 x 800 पिक्सल तथा पिक्सल घनत्व 233 पर इंच बा | फोन 1 Ghz Single कोर प्रोसेसर से संचालित बा और एकर रैम 512 MB बा. लावा Iris 414 Android 4.4.2 ओएस पे काम करेला.\nलावा Iris 414 Smartphone March 2015 मे लॉंच भईल रहे|\nलावा Iris 414 मे कनेक्टिविटी के तरीका बा : ,GPS,HotSpot,\nलावा Iris 414 के कैमरा मे ,,Video Recording लोड बा|


‘रंगबाज’ के होम वीडियो जारी – Anjoria\n‘रंगबाज’ के होम वीडियो जारी\nभोजपुरी फिलिमन के असली रंगबाज हैदर काजमी अपना फिल्म ‘रंगबाज’के होम वीडियो क डीवीडी पिछला दिने अपना कंपनी नरजिस म्यूजिक से जारी कइलन त लोग एकरा के हाथों हाथ खरीद लिहल. एह डीवीडी से बेहतर क्वालिटी वाली फिल्म ‘रंगबाज’ देखे के आनंद अउरी बढ़ जाई जब लोग अपना घर में बइठल एकरा के देखी.\nरामाशंकर तिवारी के ‘दिल हो गईल कुर्बान‘


जे हंसे ना ऊ..? – Anjoria\nजे हंसे ना ऊ..?\nJun 3, 2012 भोजपुरी, लस्टम पस्टम\nई त केहु विज्ञानीए बता सकेला कि तीनूं तिरलोक में आदमी के अलावा कवन प्राणी हंसेला. लेकिन ई त तय बा कि गदहा बिल्कुल ना हंसेला. बाबा लस्टमानंद के बात सुनि के राममचेला कहलें, ऊ जे गदहा कभी-कभी हंसत अइसन लागेला तवन? बाबा कहले दरअसल आदमी के लगे रहि के ऊ नकल करे के कोसिस करेला. गदहवन के मूल भाव गंभीर दार्शनिक चिंतन के होला. एकदम पुरनका युग से अब ले आदमी आ गदहा के साथ एह मनोभावन के अदला-बदली हो गइल. इहे वजह ह कि इहां के बुद्धिजीवी कव बेर हिंदी पट्टी के धोबीघाट पर हंसत लउकेले.\nएकरा के हल्का भाव मत लीं, काहे कि आजु काल जे बड़हन बुद्धिजीवी होला ऊ हंसेला ना. एकदम सीरियस रहेला. हर पेशेवर बुद्धिजीवी के एह मामला पर गंभीर विचार जरूर करे के चाहीं. सोचे लायक बाति बा कि गदहा जे हंसत जइसन लागेला, ऊ एगो भ्रम ह, चाहे गंभीरता के ओढ़ना ओढ़े वाला विद्वान लोग स्वाभाविक हंसी भुला बइठेला.\nप्रकृति के ई अजबे घटना ह, कि हिंदी पट्टी के अनेक धोबी घाट शोध करेके ठोस जमीन मुहैया करावेला. हिंदी छोड़ि के दुनिया के कवनो भाषा में ई कहावत नईखे कि धोबी के कुत्ता ना घर के ना घाट के, चाहे भुलइला गदहा अस पीटे के कवनो मोहाविरा नइखे. नारी, दलित, उत्तर आधुनिकता, भाषा के क्रियोलीकरण जइसन विमर्शन के कठिन भूमि पर बइठल आ हरदम दांत पीसत लोगन के कतार के सबसे खराब असर ई गदहवन पर पड़ल बा, जे ई गर्मी में आपन बोझा पटकि के धूरा में लोटातारे सन. बुझाता कि ओकनियों का हंसऽतारे सन. जबकि प्राणिशास्त्र के नियम के अनुसार ऊ हंसत नइखन सन, सिर्फ आपन हगुआहट मेटावऽतारें सन, काहे कि ओकनी के पीठ पर घोड़न अइसन खरहरा ना होला.\nचूंकि मनुष्य नामक प्राणी ई मानेला कि ऊ आपन नियंता स्वयं ह, एही से ना चाहे कि केहु ओकरा के गुदगुदावे, चाहे कांखि में अंगुरी क के चाहे कहीं आउर अंगुरी क के. भले ऊ दोसरा के अंगुरिया देऊ, जेकरा ऊ वैचारिक झुरझुरी कहेला. जइसे गदहा हंस ना सकेला, असहीं कुकुर खाली रो सके ले सन. रोअला के रुदन कहल त बड़का बुद्धिजीवियन के काम ह. हामा सुमा अइसन मामूली आदमी ना कहि सकेला. असहीं शब्द हिंदी के अखबारन में सम्मानपूर्वक छपला खातिर जरूरी होला. कठिन शब्दावली के बिना केहुओ गंभीर चिंतन ना कर सके. हिंदी के विमर्श के दाल में उर्दू के छौंक से लेखक के ज्ञान की परिधि बढ़ जाला अउर ओकर धर्मनिरपेक्षतो प्रमाणित हो जाला, जेकरा से कौमी वगैरह ईनाम मिले के चांस बढ़े लागेला.\nबंगाल के महान फिल्मकार सत्यजित राय लइकन खातिर एगो कहानी लिखले रहन – हंसने वाला कुत्ता, ओही में लिखल बा कि गदहवन के तरह कुतवो ना हंस सके ले सन.\nई न भइल बात


कचरा – Anjoria\nJul 9, 2013 कचरा, डॉ॰ आशारानी लाल\n– डॉ॰ आशारानी लाल\nकचरा के कहानी ओकरे जबानी\nअइसे त हम बेजान बानी, हमरा मुँह में जबान हइए नइखे तबि बहुत दिन से हम सोचत रहीं कि अपना बारे में रउवो सभे के कुछ बता दीं. ना बोलब चाहे ना बताइब त हमरा मन के केहू कइसे जानी. हमरा मालूम बा कि हम बतइबो का करब – जब हमके केहू देखले ना चाहेला त हमरा बारे में सुनल आ जानल त चहबे ना करी. असल में हम सबका आँख के किरकिरी हईं. हमके देखते लोगन के आँख परपराए लागेला आ सबलोग हमके अपना-अपना घर में से निकाल के बहरा फेंक देला, एहीसे न कि हम अनेरिया बानी. हम कबो केहू से बोलीला ना, न त कुछ मँगबे करीलाँ. अरे हम त घर-बहरा कहीं चुपचाप पटाइल रहीलाँ, तबो भोर होते सब मरद मेहरारू अपना हाथ में कूँचा-बढ़नी-झाड़ू चाहे खरहरा लेलहीं उठेला, आ घर से बहरा ले झार-बोहार के हमके बटोर के उठा लेला लोग, एतनो पर रुकेला ना लोग. हमके डिब्बा में भर के चाहे छितनी, डलिया, दउरी में उठा के आ दबा के घूरा पर फेंक देला लोग. ई कुल सहीलाँ तबो हम केहू से कुछु ना कहीलाँ. हमरा विश्वास बा कि सौ बोलता के एगो चुप्पा हराइए देला, त मुँह खोलल नीक ना कहाई.\nहमार नाँव एह संसार में रहला से रंग-बिरंग के धरा गइल बा – केहू हमके अलियार कहेला त केहू कतवार, केहू कूड़ा-करकट कहेला त केहू कचरा, केहू गंदगी के ढेर कहेला त केहू खर-पतवार, इहे ना अबे त अवरियो केतना नाँव बा जेके हमहूँ नइखीं जाबत. हमरा जनम के बाद हमार नाँव धरे में केहू के सोचे के ना परे. हमरा नामकरण के रसम में कबो न त कवनो पंडित बाबा बोलावल जालन न कवनो विद्वाने से पुछल जाला. केहू इहो ना सोचे कि हमार नउँवाँ देवता आ भगवान लोग के नाँव पर धरा जाइत, त हमरो में ओह लोगन के आभा आ जाइत आ हमहूँ कबो लायक बन जइतीं. जाए दीं नालायक बानी तबे न भोरे-भोरे सभे लोग हमके बहार-झार के अपना-अपना घर से दूर भगा देला. हालाँकि सबके मालूम बा कि हमहीं भगवान के गोड़ो के धूर बनेलीं आ हमहीं साधु-महात्मा घरे ओह लोग खातिर भभूत बन के बइठल रहीलाँ, त भगवान के गोड़ के धूर के लोग कपारे चढ़ावेला आ भभूत के अपना भर देहें लगा लेला. एतना भइलो पर हमके सब दुर-दुरइबे करेला – इहे हमार दसा बा.\nहमरा एही बात के संतोष भेंटाला कि लोग हमके सब जगहा से झार-बोहार के हमरा घरे चहुँपा देला,जहाँ पहिलहीं से हमार ढेर भाई-बहिन, माई-बाप, दोस्त-मित्र, भाई-बिरादर, देयाद-पटिदार सब बइठल रहेला लोग. उहाँ पहुँचते सब लोग मिल के हमार सुआगत करेला आ हमके अपना गला से लगा लेला. मानऽतानी कि हमरा घर के नाँव सब लोग घूरा धइले बा – त का भइल, अपना घर में पहुँच के आ अपना सब स्वजन लोग से भेंट क के – हमहूँ बहुत खुश हो जाइलाँ. कहले गइल बा कि एकजुटता में बड़ा ताकत होला, तबे न ओइजा पहुँच के हमरो में बहुते बल आ जाला. हमरा घर में केहू केहू से घिरना आ द्वेष ना करेला. सब एक दुसरा से सटिए-सटिए के बइठल रहेला. उहाँ त जातियो-पाँति के दूरी ना होला. रंग-रंग के हमनी का सब मिल के एक बरन हो जाइलाँ जा. हमरा घर में तरह-तरह के सब कूड़ा आवेला आ जब सब मिल के एक जगह सुतेला-उठेला आ खाला-पिएला चाहे गावे-बजावेला त भगवान के भक्त नियर हमनियो के एकही नाँव पड़ जाला – जेके सब “खाद” कहेला. हमार नाँव बदलते हमरा जिनगी में चमक आ जाला.\nजब हम खाद कहाए लागिलाँ तब हमार पूछ बढ़ जाला. लागेला कि लात-जूता गारी-गुप्ता सुनेवाला हमार लइकाईं अब खतम हो गइल. हमरा देह में खाद बनला से ताकत भर जाला – सब जानते बा कि एह दुनियाँ में त ताकतवरे के पूछ होला. जब हमार रूप बदलेला आ हमरा पर जवानी चढ़ जाला तब त हम चमके लागिलाँ आ हमार रोबो बढ़ जाला. अब हमरा के केहू दूरदुरावेला ना बलुक सब लोग हमके जतन से राखेल. हमरा एह घड़ी के बदबूदार साँसो से केहू घबराला ना – ना दूर भागेला. जवानी में अइला आ खाद के रूप धर लेला पर सब हमार मोल-भाव करे लागेला. हमरा के देखे-जाँचे आ कीने-बेसाहे खातिर किसान भाई लोग हमरा लगे ढेर जुटेला. हमार बड़ा आदर-सत्कार होखे लागेला, काहे कि हमरा बिना खेतिहर लोगिन के खेतीए सुन्न पड़ जाला.\nहमरा खाद के रुप के जवानी देख के त लोग हमके उठा-उठा के अपना-अपना खेत आ बारी-बगइचा में पहुंचावे लागेला. खेत में हमरा पहुँचते सबकर खेती लहलहा उठेला. भरल खेत के अनाज हमके पा के खुशी के फुल बिखेर देला आ झूम-झूम के लहरा लेबे लागेला, काहे कि हम अपन भरपूर ताकत ओह खेत के अनाज में भर देईलाँ. पेड़-पौधा आ खेत के अनाज के पोर-पोर में हमार रस भीन जाला. हमरा कहे के ई बा कि जबले हमार रस ई मनई लोग ना चूसेला तबले ओह लोगिन के पेट कबो ना भरेला. एतना सब भइला के बादो हमार जवन सीट्ठी बाचेला ऊ फेरू कूड़ा-करकट-कचरा आ गंदगी कहाए लागेला. असहीं हमरो जिनगी एगो गोलाई में घूमत रहेला, यानी हमार बचपन अलियार-पतवार, कूड़ा-करकट आ कचरा कहाला त जवानी खाद बन जाला – जवन हमरा जिनगी में बुढ़ापा कबो ना आवे देला. हमरा जिनगी के दूइगो पड़ाव बा लरिकाईं आ जवानी.\nअबही ले रउवा सभे हमरा जवानी के एगो रूप तकलीं हँ आ जनली हँ, जवान अनाज बन के सबका सोझा मे आइल ह. बाकि धीरे-धीरे जवान भइला पर हमार दोस्ती विज्ञान-जगत के वैज्ञानिक लोगिन से हो गइल. ई विज्ञानी लोग जब हमके निरेखल आ हमरा चमक के चीन्ह लिहल त लागल लोग तरह-तरह के खोज हमरे ऊपर करे. जब हम गाँव में रहीं, तब हमार नाता खाली घूरा से रहे आ उहें से खाद बन के हम खेत में चल जात रहीं, बाकि जब हम शहर में आ महानगर में पहुँच गइनी तब त हमके झार-बटोर के लोग एगो जगह में बड़-बड़ टाल लगा दिहल. शहर में हमार तादाद बढ़ गइल. एगो घूरा एके दिन में भर जात रहे, एहिसे हम अपना दोस्त विज्ञानी लोग के पुकरलीं. दोस्ते न दोस्त के मदद करेला. हमरा दुर्गंध से शहर के लोग जब घबड़ा उठल तब सरकार शहर से बहरा हमके रहे खातिर कई एकड़ जमीन हमरा घर खातिर खरीद लिहलसि. हमरा एह नया घर के देखे खातिर बहुते वैज्ञानिक लोग हमरा लगे पहुँचल. ऊ लोग हमरा के देखल आ सरकार के बतावल कि एह कचरा से खाली खादे ना बनी एकर त बहुते नया-नया उउपयोग हो सकेला.\nअबे कुछ दिन हमनी अपना नया घर में रहलीं जा कि वैज्ञानिक लोग आइल आ लागल लोग हमरा से बिजली बनावे, फेरु हमरा भीतर से लोग गैस निकाले लागल आ कहल कि हमरा मदद से त बहुते बड़हन-बड़हन कल-कारखाना हमरा देस में चली. हमरा बिजली से अब गाँव के हर घर में उजाला हो जाई. केहु के घरे चुल्हा जरा के खयका ना बनी, गैस हमरा से निकाल के ओही पर खाना बनी, इहे ना कुल काम के करे में बहुते लोग के रोजगार भेंटाई – ई कुल बात सुन के त हमहूँ खुशी से फूल उठलीं. आगे का देखलीं कि हमरे के लेके लोग मोट-मोट किताब लिखे लागल. रोज नया-नया खोज हमरा घर में कइल जात रहे – इहे ना हम पढ़ाइ के एगो विषय बन गइलीं जेके पढ़े खातिर लोग देस-बिदेस में जाए-आवे लागल. हम त अपन एतना महत्व देख के अपने आप में खूब इठलाए आ इतराए लगलीं – कि अब हमरो (घूरो के) दिन फिरल बा.\nहमार दिन लवटल तब त हमार पूछ कपारे चढ़ के बोले लागल. अब झार-बुहार के लोग हमके फेंकत नइखे बलुक अस्थिर से सरिहा के धर देत बा. धरहीं खातिर लोग हमके हरदम बटोरत रहऽता. देस में अब हमार रूप निखारे खातिर संयत्र बइठावल जा ता जेमे सैकड़ो लोगिन के रोजगार भेंटाता, उनकर रोजी-रोटी हमरे से चलऽता. सब लोग हमके मशीन में डालऽता आ हमरा पेट में भरल गैस के बाहर निकाल लेता. हमरे से निकलल गैस पर खाना पकावल जा ता आ दीया-ढिबरी जवन चुहानी मे जरत रहे ओहू से फुरसत मिलल कि अब उहाँ हमरे से निकसल बिजली जरावल जाए लागल.\nदेखीं, ई गैस आ बिजली निकालियो के लोग हमके छोड़त नइखे. मशीन से हमार जवन सूखल सिट्ठी निकलऽता आ बाँच जा ता ओके लोग जैविक खाद कह ता. ई खाद बहुते महँग बिका ता, काहे कि किसान जब एह खाद के अपना खेत में डाल ता त उनकर फसल लहलहा उठ ता. आ ओह लहलहाइल फसल के देखि के किसान हमके चुमे लाग ता.\nई कुल देख के आ जान के त अब हमरो बुझाता कि हमार नाँव लोग भले कचरा धइले बा त का, हम त आज के जमाना में सोनो से ढेर कीमती बन गइल बानी. हमार नाँव त बहुते मनई लोग अपना बेटा के धर लेला आ कहेला कि एह नाँव में ई गुन बा कि हमार बाबू अब जी जइहन. रूप से कुछु ना होला, गुने सब कुछ होला, त हम त इहे कहब कि हमरा नाँव में बहुते गुन बा.\nजइसे हमार दिन लवटल, ओइसहीं सात घर दुश्मनो के लवटो. पहिले लोग हमके कूड़ा-करकट, गोबर, गूह-मूत, घास-पात, अलियार-पतियार आ अन्होरिया बूझ के हरदम दूर-दूरावत चाहे लतियावते रहल रहल ह, बाकि आज त एह नया पढ़ाई के हमहीं आधार बानी. हमरा पर लछिमी माई आ सरस्वती माई दुनू के रहि-रहि के कृपा भइल कर ता. हमरा बुझाता कि एह नया जुग में हमार पूछ दिन दूना – रात चौगुना बढ़ते रही आ तब हमार कीमत केहू नाप ना पाई.\nहमार विज्ञानी भाई लोग हमरा देह के चमक बढ़ा के हमार दुख दुर भगावल ह आ हमार इज्जत बढ़ावल ह त अब हम ओह लोगिन के आभारी बानी. एह लोगिन के उपकार हम कबो ना भुलाइब आ रोज बिनती करब कि भगवान ओह लोग के दिन दूना – रात चौगुना बढ़न्ती देसु.\nलक्ष्मीबाई नगर, फ्लैट ८२३, टाइप फोर, आई एन ए के सामने, नई दिल्ली २३\nमाटी के लोर माटी में\nOne thought on “कचरा”\nबहुत सुन्नर रचना बा , आशारानी लाल जी के बहुत -बहुत धन्यवाद !


भोजपुरी खातिर आठवाँ धरना : दिल्ली के संसद मार्ग पर जुटले भोजपुरिया – Anjoria\nभोजपुरी जन जागरण अभियान के बैनर तरे अंतर्राष्ट्रीय मातृभाषा दिवस के दिना 21 फरवरी 2018 के दिल्ली के संसद मार्ग पर भोजपुरी भाषा के संविधान के आठवीं अनुसूची में शामिल करावे खातिर विशाल शांति पूर्ण धरना के आयोजन कइल गइल. भलहीं भोजपुरियन के ई शांतिपूर्ण धरना रहे बाकिर ई धरना शांतिए शांति में केन्द्र सरकार के झकझोरे लायक ओकर नींव हिलावे के उतजोग खडा कर दिहलसि.\nएह धरना में झारखण्ड, बिहार, उतर प्रदेश, मध्यप्रदेश, अउर महाराष्ट्र के अलावा अमेरिको से भोजपुरिया लोग अपना अपना संगठन के बैनर लेके एह अभियान के साथ कदम से कदम मिला के ई सन्देश देवे के प्रयास कइलसि कि अब सरकार के कुछ करे के पड़ी. अपना संबोधन में राष्ट्रीय अध्यक्ष संतोष पटेल कहलें – सरकार के अब चेत जाए के होई, खाली लौली पॉप से काम ना चली. अगर सरकार कुछ ना करी त हमनी के उग्र आंदोलन के तइयारी करे के पड़ी.\nउहें भोजपुरी खातिर निरंतर लागल इग्नू के डॉ शत्रुघ्न कुमार मंच से कहनी कि संसद में भोजपुरिया 80 गो सांसद बाड़े आ वर्तमान में सरकार के चित भी अपने बा आ पट भी अपने. एकरा साथही माननीय प्रधानमंत्री आ गृह मंत्रीओ भोजपुरिया क्षेत्र से जीत के संसद में बइठल बा लोग त 25 करोड़ भोजपुरी भाषा भाषी लोग के साथ धोखा काहें ? आगे उहां के कहनी कि सरकार के अब आपन मनसा साफ़ करे के होई. मंच से एक लाइन भोजपुरी बोलके भोजपुरियन के साथ धोखा से काम ना होई आ ना एकरा के भोजपुरिया सहन करीहें.\nआरा (बिहार) से आइल कुमुद पटेल कहनी कि सरकार अगर कुछ नइखे करत त हमनी के भारत के हर भोजपुरी क्षेत्र में भाषा के लड़ाई खातिर अलख जगाइम जा. अमेरिका से (BHAI) भोजपुरी असोसिएसन ऑफ इंडिया संस्था के प्रमुख अविनाश त्रिपाठी, जमशेदपुर (झारखण्ड) से राजेश भोजपुरिया, बेतिया (बिहार) से वरिष्ट साहित्यकार डॉ गोरख प्रसाद मस्ताना, जयप्रकाश विश्वविद्यालय, छपरा से पृथ्वी राज सिंह, छपरे से वरिष्ठ साहित्यकार विश्वनाथ शर्मा, उत्तरप्रदेश से मनोज श्रीवास्तव, दिल्ली से मनोज कुमार सिंह, देवेन्द्र कुमार, अभिषेक भोजपुरिया, डॉ मनोज कुमार, कुंदन सिंह, प्रवीण सिंह, प्रमेन्द्र सिंह, हर्ष आर्यन, प्रेम विशाल, शैलेन्द्र प्रसाद, कवींद्र राय भोला, तनवीर आलम, राजेश कुमार माँझी, लाल बिहारी लाल, आर जी श्याम, भाई बी के पटेल, राकेश सिंह, संजय पाठक, नरेन्द्र पाठक, निर्भय सिंह, मुकुल श्रीवास्तव, अनुज तिवारी , समाजसेवी रेखा भरद्वाज, विजय लक्ष्मी उपाध्याय, अंजलि गहलोत, वीणा वादनी चौबे, जूली रानी, धनंजय कुमार सिंह, संजय कुशवाहा, देवरिया से पंकज यादव, भोपाल से पंकज कुमार के अलावा एह धरना में जुटल अन्य भोजपुरिया भाई बहिनो लोग हुंकार भरल.\nभोजपुरी जन जागरण अभियान के राष्ट्रीय अध्यक्ष संतोष पटेल सभे संगठनन के अधिकारी आ समाज के गणमान्य लोगन के सहयोग आ कटिबद्धता ला हार्दिक आभार व्यक्त कइले. धरना के अध्यक्षता करत अशोक श्रीवास्तव जी – भीख चाहीं न कर्जा चाहीं. भोजपुरी के दर्जा चाहीं – के हुंकार से आगे के लड़ाई के तइयारी के आह्वान कइनी.\nएह धरना के सफल संचालन अभिनेता आ रंगकर्मी संजय ऋतुराज कइले. अंत मे धन्यवाद ज्ञापन धनंजय कुमार सिंह दीहलें.\nधरना के बाद प्रधानमंत्री आ गृहमंत्री के माँग पत्र आ ज्ञापन सउँपल गइल.\n– राजेश भोजपुरिया, राष्ट्रीय संयोजक, भोजपुरी जन जागरण अभियान\nPrevious Post: कइसे कहीं ए भइया, कि फगुवा आवऽता\nNext Post: चोर मचवलें शोर – बतंगड़ 74


जुलाई 2017 – Anjoria\nMonth: जुलाई 2017\nपाँच कौर भीतर तब देवता पितर – बतंगड़ 46\nजुलाई 30, 2017 Editor\n– ओ. पी. सिंह कहे के त नेता लोग देश समाज के सेवा में लागल रहेला बाकिर असलियत में ऊ लोग एह सेवा का नाम पर मेवा खाए में डूबल…\nजुलाई 21, 2017 Editor\n20 जुलाई 2017 का दिने संघ के प्रचारक स्वंयसेवक, भाजपा के नेता, आ हाल फिलहाल में बिहार के राज्यपाल रहल रामनाथ कोविन्द जी के देश के 14वाँ राष्ट्रपति का रुप…\nपुस्तक चर्चा समीक्षा साहित्य\nहर रंग में रंगाइल : ‘फगुआ के पहरा’\nजुलाई 20, 2017 कार्यकारी सम्पादक\n– केशव मोहन पाण्डेय एगो किताब के भूमिका में रवीन्द्रनाथ श्रीवास्तव ऊर्फ जुगानी भाई लिखले बाड़े कि ‘भाषा आ भोजन के सवाल एक-दोसरा से हमेशा जुड़ल रहेला. जवने जगही क भाषा गरीब…\nदेश के पीएम कायर बाड़ें – बतंगड़ 45\nजुलाई 18, 2017 Editor\n– ओ. पी. सिंह नानी किहाँ से आवते नतिया एगो ज्ञान के बात बघार दिहलसि कि अपना देश के पीएम कायर बाड़ें. अब ऊ एह बात के जवना संदर्भ में…\n– ओ. पी. सिंह लइकाईं के गावल सुनल दू गो लाइन याद आवत बा – नानी किहाँ जाएब, पुअवा पकाएब। नानी कही बतिया रे, आइल हमार नतिया रे. ममहर जाए…\nकहिया ले दिल्ली के दुलारी भोजपुरिया\nजुलाई 16, 2017 Editor\n– हरेंद्र हिमकर कहिया ले अाशा के तमाशा चली भाई लोगिन ? कहिया ले दिल्ली के दुलारी भोजपुरिया? कहिया ले मान मिली माई भोजपुरिया के? कहिया ले बात से ठगाई…\nएह जुग में केकर बा कवनो भरोसा !\nजुलाई 11, 2017 Editor\n– गुरविन्दर सिंह राह घाट लउके ना, छपलस अन्हरिया झिमिर झिमिर बरसेले करिया बदरिया! खेतवा में मकई के गाड़ल मचानी सूतल बा जाके बलमु अभिमानी निनिया उड़ावेले चिन्ता फिकिरिया! डर…\nगोरखपुर भोजपुरी संगम के बइठकी\n‘भोजपुरी संगम’ क 89 वीं बइठकी स्व.सत्तन जी के आवास पर दू सत्र में वरिष्ठ रचनाकार सूर्य देव पाठक ‘पराग’ जी के अध्यक्षता आ धर्मेन्द्र त्रिपाठी के संचालन में सम्पन्न…\nजुलाई 2, 2017 Editor\n– ओ. पी. सिंह मोदी जी के सरकार बनला का बादे से हरमेश कुछ ना कुछ अइसन होत गइल जवन मुश्किल से बरदाश्त करत गइल आदमी. बाकिर अबकी जवन भइल…\nचलीं दिल्ली…….. भोजपुरी खातिर विशाल धरना प्रदर्शन\nचलीं दिल्ली…….. भोजपुरी खातिर विशाल धरना प्रदर्शन9अगस्त 2017 का दिने दिल्ली के जंतर मंतर पर होई भोजपुरिया जुटान भोजपुरी के संवैधानिक मान्यता आ आठवीं अनुसूची में शामिल करावे…\nफरिश्ता बचावे ला लड़बे करी\nजुलाई 1, 2017 Editor\n– जलज कुमार अनुपम फरिश्ता बचावे ला लड़बे करी. मान काठी जवानी के ढलबे करी. भितरी दिल बाटे, दिल तs मचलबे करी. दमकी साधि के आखिर ई कब ले सही,…


समाजवादियन के समय ना मिलल जेपी खातिर – टटका खबर\nसमाजवादियन के समय ना मिलल जेपी खातिर\nएक जमाना रहल जब जेपी जयंती पर उनुका गाँव में नेतवन के मेला लाग जात रहुवे बाकिर अब लोग भुलाए लागल बा जेपी के. इहाँ ले कि कवनो समाजवादी नेता के समय ना मिलल कि सिताबदियारा आ के जेपी के गाँव में उनका के याद कर लीत. हँ जेपी का नाम पर लखनऊ में कुछ कार्यक्रम जरूर कर लिहल गइल. सिताबदियारा के कार्यक्रम बिहार के भाजपा नेता चलवलें. बिहार भाजपा अध्यक्ष डा॰ सी॰पी॰ ठाकुर आ उपमुख्यमंत्री सुशील कुमार मोदी सिताबदियारा आ के जेपी के श्रद्धांजलि दिहलें. कहल लोग कि अगिला साल से एह दिन के जेपी महोत्सव का रूप में मनावल जाई.\nTags: जेपी, सिताबदियारा


मॉडल : 50 Pro\nउत्पाद के नाम : Honor 50 Pro\nपिक्सेल घनत्व (PPI) : 439\nपिछे वाला कैमरा मेगापिक्सेल : 108 + 8 +2+ 2\nआगे के कैमरा मेगापिक्सेल : 12 + 32\nCPU स्पीड : 1x2.4 GHz, 3x2.2 GHz, 4x1.9 GHz\nHonor 50 Pro Smartphone 6.72 -इंच स्क्रीन OLED के साथ आवेला, जौना के रेज़ल्यूशन 1236 x 2676 पिक्सल तथा पिक्सल घनत्व 439 पर इंच बा | फोन 1x2.4 GHz, 3x2.2 GHz, 4x1.9 GHz Octa कोर प्रोसेसर से संचालित बा और एकर रैम 8 GB बा. Honor 50 Pro Android 11 ओएस पे काम करेला.\nफोन Qualcomm Snapdragon 778G 5G प्रोसेसर से संचालित बा|\nHonor 50 Pro मे कनेक्टिविटी के तरीका बा : ,GPS,Wifi,HotSpot,NFC,Bluetooth,\nफोन मे प्रमुख कैमरा 108 + 8 +2+2मेगा पिक्सेल शूट करे वाला बा|\nस्मार्ट फोन मे आगे वाला कैमरा 12 + 32 MP के सेल्फी ले सकेला|


इहवां गड़हा आ भ्रष्टाचार के कमी नइखे – Anjoria\nमई 24, 2011 भोजपुरी, लस्टम पस्टम\nबाबा लस्टमानंद अपना मड़ई में शांति से बइठल रहले कि रामचेला आ धमकले. उनुका के देखते बाबा कहले, “हो ई दुपहरिया में केने चलल बाड़ऽ?”\nरामचेला कहले, “महँगू के धियवा के बिआह बा, चलऽ चार गो गाड़ी बान्हे के बा. जोर के लगन बा आ गाड़ी मिलते नइखे. बेचारा महँगुआ फिफिआइल चलत बा. थाना दरोगा जी के फोन कइले रहीं त कहले कि आवऽ बात करवा देतानी. तहरो के पूछत रहले.”\nबाबा कुरता पहिरले आ संगे चल दिहले. अबही सड़क पर ठीक से गोड़ धइलहू ना रहले कि ऊँचाखाला पड़ गइल आ गिरत गिरत बचले. बाबा कहले, “आजु काल्हु जब घर से बाहर निकले के होला त मन डेरा जाला. आँख का आगा “सावधानी हटल कि दुर्घटना घटल” वाला बोर्ड घुमि जाला. घर के सामने वाला सड़क बुझाला कि मुँह रिगावऽता. ऊ सड़क कबहु ना सुधरल. कबो बिजली लगावे का बहाने त कबो सड़क मरम्मत के नाँव पर, त कबहुं पानी निकाले खातिर. सड़क में गड़हा परमानेंट बनल रहेला. लोग कहेला कि सड़क पर चलत आदमी के पटा लिहल आसान ह बाकिर हमरा घर का सामने वाला सड़क कबहुँ ना पाटल. पाटो त कइसे ? कबहुं ठीकेदार आ मुखिया में ना पटे, त कबो जिला परिषद के चेयरमैन आ इंजीनियर में पटरी ना बइठे. अगर एकनी में पटरी बइठियो गइल त सड़किये अपना मन से बइठ जाले. एही से आजु काल्हु सड़क पर गड़हे गड़हा मिलेला. लेकिन जानि जा रामचेला कि विकास खातिर जेतना जरुरी भ्रष्टाचार ह ओतने जरुरी गड़हा ह. अगर खाल ना होखो त ऊँच बुझाई. अगर भ्रष्टाचार ना होईत त जमाखोरी ना होईत आ जमाखोरी ना होईत त पइसा के मोल का ? दाल पाँच रोपिया किलो बिका जाईत, देसी घी दस रुपिया किलो मिले लागीत. हम उहे खात रहतीं आ दाँत चियारत रहतीं. अब बुझाता कि पइसा का कहाला. जेकरा लगे नइखे ऊ बेइज्जति सहऽता आ जेकरा लगे बा ऊ मजा उड़ावऽता. सबके लगे कोठी कोठा नइखे. आजाद भारत में दैनिक जीवन में भ्रष्टाचार आ सड़क के गड़हा बेतहासा बढ़ल बा. सरकार कंफ्यूज्ड बिया कि गड़हा बेसी बा कि भ्रष्टाचार. दूनो में बराबर के टक्कर बा.”\nअबही बाबा सम्हरते कि एगो गड़हा में खाले गोड़ डाल के रामचेला गिरले आ उनुका के उठावे का फेर में बाबो फेर गिर पड़ले.


दीघा रेल पुल के बारह आना काम पूरा भइल – टटका खबर\nदीघा रेल पुल के बारह आना काम पूरा भइल\nपटना में दीघा का लगे गंगा नदी पर बनत रेल पुल के बारह आना काम पूरा हो गइल बा बाकिर बाकी चार आना काम कबले पूरा होखी ई बतावे खातिर रेलवे अबही तइयार नइखे. साल २००२ में राजग शासन में तब के प्रधानमंत्री अटल बिहारी बाजपेयी एह रेल पुल के शिलान्यास कइले रहलें. बाद में एह रेल पुल पर सड़को पुल बनावे के फैसला लिहल गइल जवना से पुल बनावे के खरचा करीब तीन हजार करोड़ होखे के अनुमान बा, अबहीं ले बारह सौ करोड़ रुपिया लाग चुकल बा एह पुल में. एह साल में रेलवे एह पर एक सौ बीस करोड़ रुपिया खरच करे के व्यवस्था बनवले बावे.\nमुंगेर में बनत गंगा पर रेल सह सड़क पुल अगिला दू साल में पूरा हो जाए के उमेद बतावल जात बा.\nTags: दीघा रेल पुल


प्रीति के तीखे तेवर से वीरू नाराज! रॉयल्स से मिली हार पर बढ़ा विवाद - Bharti Samachar\nप्रीति के तीखे तेवर से वीरू नाराज! रॉयल्स से मिली हार पर बढ़ा विवाद\nLalit Bhardwaj May 11, 2018 प्रीति के तीखे तेवर से वीरू नाराज! रॉयल्स से मिली हार पर बढ़ा विवाद2018-05-11T17:33:40+00:00 अन्य No Comment\n« तेजप्रताप की शादी से पहले लालू को राहत, मिली6हफ्ते की अंतरिम जमानत\nपाकिस्तान के होटल में विस्फोट, एक ही परिवार के5लोगों की मौत »


कोरोना काल में गांव के लोगन के बढ़ल परेशानी, अपनी बोली में मोहन सिंह का विशेष लेख - Ballia News in Hindi, Latest-Breaking News on Crime, Politics & more - बलिया LIVE\nकोरोना काल में गांव के लोगन के बढ़ल परेशानी, अपनी बोली में मोहन सिंह का विशेष लेख\n(मोहन सिंह, वरिष्ठ स्तंभकार)\nकोरोना काल में गांव के लोगन के बढ़ल परेशानी. कवनों विपति के समय लोगन के सामने कवना तरह के मुसीबत आवेला ओकर बहुत जीवंत वर्णन गोस्वामी तुलसीदास जी एगो कवित में कइले बानी,,,,.. खेती न किसानी को भिखारी के ना भीख भली, वणिक को वणिज न चाकर के चाकरी.जीविका विहीन लोग सीधमान सोचवश कहे एक दूसरों कहां जाइ,का करी.. जी हां,लगातर ई दूसरका साल बा, जब लोगन के समझ नइखे आवत कि अब का होई. खासकर अइसन समय में जब देश में कोरोना के दुगो लहर में पता ना कतना जिंदगी बर्बाद हो गईल.\nअब तीसरका लहर के आवें के भविष्यवाणी हो रहल बा. गांव में कवनों अइसन घर नइखे, जहॉ केहु कवनों ना कवनों अपना खास के ना खोवले होखें. लेकिन जइसन कुँवर नारायण के एगो कविता में बतावल गईल बा, आ जवना के ई आशय बा कि आदमी के साहस से ताकतवर कवनों आफत, विपत्ति ना हो सकें. एह उम्मीद के सहारे जीवन के नाव आगे खेंवात बा. ई किसानन के जिंदगी में भी तबाही के दुसरका साल चलत बा.\nपिछलका साल के कोरोना के आफत भी कवनों कोर कसर ना छोड़ले रहें. सब्जी के खेती,गर्मी वाला मक्का के किसानन के पैदावार के काफी नुकसान भईल रहें. एह साल गनीमत अतने बा कि किसानन के अनाज खलिहान से घर आ गईल बा. असमय बरसात से किसान के पैदावार बच गईल बा.बाकी किसानन के पैदावार के सरकारी खरीद में एह साल एतना तकनीकी दिक्कत खड़ा हो गइल बा कि जरूरतमंद किसान उबिया के आपन पैदावार कम दाम पर साहूकारन के बेंचे के मजबूर बाड़न.\nसब्जी के खेती करें वाला किसानन के हाल ई बा गांव में लौकी,नेनुआ,करैला आ परवल तोड़ाई के मजदूरी ऑइल मुश्किल हो गइल बा.यहां याद कइल जरूरी बा कि उत्तर प्रदेश आ बिहार में गंगा,घाघरा के बीच के दोआब में बड़ा पैमान पर जायद के खेती होला.कोरोना के पिछला दौर में जवन मजदूर शहर से गांव ऑइल रहें उ अधिकतर लोग दुबारा शहर गईला के अपेक्षा खेती के काम में हाथ आजमावे के कोशिश कईल.\nएह लोगन के वजह से खेत के मालगुजारी बढ़ गईल.ई लोग एह उम्मीद में खेती कइल कि शहर में दर दर के ठोकर खइला से बेहतर बा कि आपन खेती बारी कइल जाय.बाकी ओह उम्मीद पर एह साल भी फेर पानी फिर गईल. जायद के खेती करे वाला किसानन के लागत निकालल मुश्किल हो गईल बा.केरल सरकार की तरह सब्जी के पैदावार के न्यूनतम समर्थन मूल्य देबे के कवनों राज्य सरकार घोषणा नइखे कइले.अभी तक रबी के फसल के खरीद के ही कवनों समुचित व्यवस्था नइखे हो पावत.\nआलू,प्याज के किसान जरूर एह साल फायदा में बाड़े.बाजार में एह समय सबसे महंगा सब्जी आलू आ प्याज बिकत बा.लग्न, विवाह में सब्जी के खपत कम हो गइल बा,काहे कि आयोजन के आकार एह समय छोटा होत बा.आवाजाही पर पाबन्दी,होटल ढाबा,रेस्तरां के बंदी की वजह से भी लागत दाम किसानन के नइखे मिलत.\nविवाह के अलावा गांव में आजकल बड़ा आयोजन के फैशन हो गइल बा,छोट बच्चन के मुड़न संस्कार के. गावँ में आजकल खूब बाजा गाजा संग बड़ा पैमाना पर ई आयोजन के सिलसिला चल पड़ल बा. बाकी एह कोरोना काल में जब से गंगा जी मे अधमरल आदमी के लाश उतरॉईल दिखाइल हा, अब लोग गंगा जी में स्नान करें से परहेज करें लागल बा. मुंडन के नाम पर खाली पंडित जी हजाम, लड़का आ ओकर माई, घरे से नहा के किनारे मुंडन के रस्म पूरा करावत बा.शाम के बड़ा भोज के आयोजन होत बा, जवना में शादी विवाह के तरह कोरोना प्रोटोकॉल के माने के जरूरत लोग महसूस नइखे करत.\nपौराणिक कथा में एह बात के जिक्र मिलेला कि राजा भगीरथ के प्रयास से उनका पुरखन के तारे खातिर गंगा जी के अवतरण पृथ्वी पर भईल.सवाल ई बा कि का ई अइसन समय आ गईल बा कि पतित पावनी, मोक्ष दायनी गंगा जी जल में अब उ पवित्रता नइखे रह गईल आ लोगन के आस्था में कवनों कमी आ गईल बा कि लोग आचमन करें अथवा मुंडन संस्कार के बाद स्नान के हिम्मत नइखे जुटा पावत. ई भी ओह देश में जहां नदी के किनारे पूरी सभ्यता विकसित भइला के दावा कइल जाला.\nसिंधु सभ्यता के विकास भी जवना इलाका में भइल बा,आ जवन स्थानन के नामकरण भइल बा ओकर एगो अर्थ बा लाशों का टीला.अभी गनीमत बा कि कोरोना काल में भी गंगा जी के बहाव में लाशन के ढ़ेर नइखे मिलत. बाकी एह परिस्थिति में महामारी के भयावहता त प्रकट होते बा.ओह देश में जहां गर्भाधान से मृत्यु तक के संस्कार के विधान खेती किसानी आ गंगा जल के शुद्धता से जुड़ल बा.,,,,,,, मोहन सिंह अपना गांव दोकटी से..\n(लेखक मोहन सिंह वरिष्ठ स्तंभकार हैं और यह उनके निजी विचार हैं)\nPrevious: बांसडीह में जर्जर सड़क पर गिरने से युवती की मौत, मुआवजे की मांग\nNext: बीज और खाद की 27 दुकानों पर कृषि अधिकारियों ने डाला छापा, मचा हड़कंप


महावतार बाबाजी के आध्यात्मिक अवस्था मानवी आकलन शक्ति के वश के बाति नइखे. एकर अर्थ ई भइल कि ऊ आध्यात्मिक रूप से ईश्वरतुल्य बाड़न.\nLast Updated: October 16, 2020, 10:44 AM IST\nमहावतार बाबाजी के बारे में पहिला हाली लोगन के तब मालूम भइल, जब सन 1946 में परमहंस योगानंद के प्रसिद्ध किताब “आटोबायोग्राफी ऑफ अ योगी” (हिंदी अनुवाद के नांव- “योगी कथामृत”) के पहिला संस्करण प्रकाशित भइल. एह किताब के 50 से अधिका भाषा में अनुवाद भइल बा. परमहंस जी बाबाजी के बारे में लिखले बाड़े- “बद्रीनाथ के आसपास के उत्तरी हिमालय के पहाड़ आज भी लाहिड़ी महाशय के गुरु बाबाजी के जीवंत उपस्थिति से पावन हो रहल बा. जनसंसर्ग से दूर निर्जन प्रदेश में रहे वाला ई महागुरु कई शताब्दी से (का जाने केतना सौ साल से) अपना स्थूल शरीर में वास करतारे. मृत्युंजय बाबाजी एगो ‘अवतार’ हउवन....” बहुत कम लोगन के पता बा कि दक्षिण भारतीय फिल्मन के सुपर स्टार रजनीकांत महावतार बाबाजी पर एगो फिल्म भी बनवले बाड़े.\nपरमहंस योगानंद के अनुसार महावतार बाबाजी के आध्यात्मिक अवस्था मानवी आकलन शक्ति के वश के बाति नइखे. एकर अर्थ ई भइल कि ऊ आध्यात्मिक रूप से ईश्वरतुल्य बाड़न. उनुकर महिमा के कल्पना ना कइल जा सकेला. ऊ आज भी अध्यात्म के राह पर सरधा आ मनोयोग से आगे बढ़े के प्रयास करे वाला साधकन के आपन आसिरबाद दे रहल बाड़न. महावतार बाबाजी के बारे में प्रसिद्ध बा कि जे केहू सच्चा भक्त उनुका के गहिर सरधा से पुकारी, बाबाजी के आसिरबाद ओही छन मिलि जाई. परमहंस योगानंद लिखले बाड़े कि, महावतार बाबाजी खुदे बतवले बाड़े कि संन्यास आश्रम के गठन करे वाला विलक्षण तत्वज्ञानी जगद्गुरु आदि शंकराचार्य आ सुप्रसिद्ध मध्य युग के संत कबीर ऊ दीक्षा दे चुकल बाड़े. एकरे से उनुका उमिर के अंदाज लगावल जा सकेला.\nजे संत कबीर के दीक्षा देले होखे, ऊ कतना उच्च कोटि के संत होई सोचल जा सकेला. परमहंस बाबाजी के बारे में लिखले बाड़े- “बद्रीनाथ के आसपास के उत्तरी हिमालय के पहाड़ आजुओ लाहिड़ी महाशय (क्रिया योग के महान गुरु श्यामा चरण लाहिड़ी) के गुरु बाबाजी के जीवंत उपस्थिति से पावन हो रहल बाड़न स. जनसंसर्ग से दूर निर्जन प्रदेश में रहे वाला ई महागुरु शताब्दियन से, शायद सहस्राब्दियन से अपना स्थूल शरीर में वास कर तारे. मृत्युंजय बाबाजी एगो ‘अवतार’ हउवन....” परमहंस योगानंद के लिखले बाड़े कि महावतार बाबाजी के आध्यात्मिक अवस्था मनुष्य के आकलन शक्ति से बाहर बा. एकर माने ई भइल कि बाबाजी आध्यात्मिक रूप से ईश्वरतुल्य बाड़न. उनकरा आध्यात्मिक शक्ति के कल्पना भी ना कइल जा सकेला.\nलाहिड़ी महाशय महावतार बाबाजी के 19वीं शताब्दी के बहुते उच्च कोटि के शिष्य रहलन. महावतार बाबाजी से दीक्षा लेके लाहिड़ी महाशय लुप्त क्रिया योग के पुनरुद्धार कइलन. मतलब ई कि महावतार बाबाजी, लाहिड़ी महाशय के क्रिया योग के देस- दुनिया में फैलावे के दिव्य माध्यम बना दिहले. “आटोबायोग्राफी ऑफ अ योगी” के अनुसार बाबाजी हमेसा ईसा मसीह के संपर्क में रहेले. ई दूनो महान संत मिलि के जगत के उद्धार के स्पंदन भेजत रहेला लोग. परमहंस योगानंद एक जगह लिखले बाड़े कि महावतार बाबाजी भ एह जुग खातिर मोक्ष प्रदायिनी आध्यात्मिक विधि “क्रिया योग” बाबाजी ही तेयार कइले बाड़े. महावतार बाबाजी शरीर में बाड़न यानी शरीरधारी बाड़न आ ईसा मसीह बिना शरीर के. अब रउवा मन में आइल होई कि बिना शरीर के केहू कइसे रहि सकेला.\nत एकर जबाब ई बा कि हमनी के तीन गो शरीर होला. स्थूल शरीर, सूक्ष्म शरीर आ कारण शरीर. त ईसा मसीह स्थूल शरीर में नइखन, ऊ अपना अदृश्य यानी कारण शरीर से भी ऊपर के अवस्था में बाड़न. ई दूनों पूर्ण ज्ञानी महागुरु लोगन के काम बा बिस्व के कुल देसन के युद्ध, वंशविद्वेष, धार्मिक भेदभाव आ अति भौतिकवाद जइसन बुराई के खिलाफ प्रेरित कइल. बाबाजी आधुनिक युग के प्रवृत्तियन से, विशेष तौर से पश्चिमी संस्कृति के प्रभाव आ जटिलता के अच्छी तरह जान तारन आ पूर्व अउरी पच्छिम दूनों ओर के देसन में समान रूप से योग के आत्मा के उद्धार करे वाला ज्ञान के प्रसार करे खातिर प्रेरणा देत रहेलन.\nपरमहंस जी अपना किताब में महावतार बाबाजी के बारे में स्वामी केवलानंद के बतावल एगो रोचक बाति लिखले बाड़न. स्वामी केवलानंद हिमालय में महावतार बाबाजी के साथे कुछ समय रहि चुकल बाड़े. ऊ परमहंस जी के बतवले बाड़े कि बाबाजी अपना चेला लोगन के साथे बद्रीनाथ के पहाड़न में एक जगह से दोसरा जगह जात रहेलन. उनकरा छोटी मुकी चेला मंडली में दू गो बहुते उन्नत अमेरिकी शिष्य बा लोग. कौनो जगह पर कुछु समय बितावला के बाद बाबाजी कहेले - ‘डेरा डंडा उठाव लोग’. ऊ अपना लगे एगो डन्टा राखेले. कई लोग ओ डन्टा के लाठी कहेला. उनकर ई आदेस के मतलब बा कि अपना मंडली के संगे ओही घरी कौनो दोसरा जगह पर पहुंचे के बा. ऊ हमेसा एक जगह से अदृश्य होके दूसरा स्थान पर प्रकट होखे वाला पद्धति के इस्तेमाल ना करेले. कबो- कबो ऊ एगो पहाड़ के चोटी से दोसरा चोटी पर पैदलो चलि जाले.\nईहो एगो अजगुत बाति बा कि बाबाजी के जब इच्छा होला तबे उनुका के केहू पहिचान सकेला. आलग- अलग भक्त लोगन के तनिकी सा परिवर्तन के साथे अलग- अलग रूप में ऊ दर्सन दे चुकल बाड़- कबो दाढ़ी- मोछ के साथे, ते कभी दाढ़ी- मूंछ के बिना. उनकर अक्षय देह खातिर आहार के जरूरत नइखे, एह कारन ऊ शायदे कुछु खाले. बाकिर जब ऊ शिष्य लोगन के दर्सन देले, त लौकिक शिष्टाचार के रूप में कबहियों- कबो फल भा चाउर के खीर खा लेले. अंदाज बा कि आधा चम्मच भा ओहू से कम नांव- मात्रा के लेत होइहें. परमहंस योगानंद “आटोबायोग्राफी ऑफ अ योगी” में लिखले बाड़े कि केवलानंद जी उनुका के बतवले बाड़े कि एक दिन राति खान बाबाजी के चेला वैदिक होम खातिर जरत विशाल आग के ज्वाला के घेरि के बइठल रहे लोग.\nअचानके महावतार बाबाजी एगो जरत लकड़ी उठा लिहले आ आग का लगे बइठल एक चेला के उघार कंधा पर जरत लकड़ी से हलुके ढंग से मारि दिहले. ओही जा लाहिड़ी महाशय भी बइठल रहले, उनुका मुंह से निकलल- “ई त क्रूरता ह गुरुदेव.” बाबाजी कहले- “अपना पिछला कर्म के कारण ई चेला अगर पूरा जरि के राखी हो जाइत त तोहरा बढ़िया लागित?” ई कहि के बाबाजी अपना चेला के तनिकी भर जरि गइल कंधा पर आपन आसिरबाद वाला हाथ रखले आ कहले- “आज रात हम तोहरा के पीड़ादायक मृत्यु के हाथ से मुक्त दिहनी. आग से जरला के तनिकी भर पीड़ा अनुभव क के तोहार कर्मभोग खतम हो गइल.” महावतार बाबाजी के बारे में परमहंस योगानंद जी के अत्यंत उच्चकोटि के शिष्या दया माता अपना किताब “वनली लव” (केवल प्रेम) में लिखले बाड़ी कि जब ऊ द्वारहाट (जिला- अल्मोड़ा, उत्तराखंड) से कुछ किलोमीटर दूर महावतार बाबाजी के गुफा में गइल रहली त लौटत का घरी रात के एगो डाक बंगला में रुकल रहली.\nओहिजा ध्यान करत समय महावतार बाबाजी के जवन दर्सन भइल ओकरा बारे में ऊ लिखले बाड़ी- ओह रात के हम सूति ना पवनीं. जइसहीं हम ध्यान में बइठलीं कि अचानक पूरा कमरा सुनहरा प्रकाश से जगमगा गइल. फेर ऊ प्रकाश चमकीला नीला हो गइल, आ एक बार फेर हमनी के प्रिय बाबाजी के उपस्थिति के आभास भइल. ए बेरी बाबाजी कहले- हमार बेटी, एक बात जान ल कि हमरा के खोजे खातिर भक्त लोगन के हमरा गुफा में अइला के जरूरत नइखे. जे केहू हमरा पर विस्वास करते हुए हमरा के गहिर भक्ति भाव से हमरा के अंतरमन में जाके पुकारी, ओकरा के हम प्रेमपूर्ण जबाबा जरूर देब.\nदया माता उनुका से पुछली कि भगवन राउर स्वरूप का ह. लाहिड़ी महाशय के योगावतार कहल जाला, उनुकरा शिष्य स्वामी श्रीयुक्तेश्वर जी ज्ञानावतार कहल जाला, परमहंस योगानंद के प्रेमावतार कहल जाला त राउर स्वरूप का ह. महावतार बाबाजी बतवलन कि उनुकर स्वरूप दिव्य प्रेम ह. महावतार बाबाजी के ई कहते दया माता के अंतरमन दिव्य प्रेम से भरि गइल. लागल कि भगवान स्वयं अपना बच्ची के गोद में लेके आसिरबाद दे तारे. त महावतार बाबाजी के क्रिया योग के शिक्षा एगो संस्था- योगदा सत्संग सोसाइटी ऑफ इंडिया के माध्यम से प्रचारित- प्रसारित हो रहल बा. एहिजा क्रिया दीक्षा के आयोजन होला. कलकत्तो में दक्षिणेश्वर में एगो एह संस्था के गंगा किनारे मनोरम आश्रम बा. जेकरा रुचि रहेला ऊ एह आश्रम में आवेला. आ जेकरा अध्यात्म में रुचिए नइखे ऊ आश्रम के गेट के सामने तकबो ना करेला. ऊ रास्ता ध के आगा बढ़ि जाला. सब केहू अध्यात्म का ओर खिंचाव महसूस ना करे. ईहो बाति बा.


ददरी मेला में राजा के हरा के टारजन जीत गइल – टटका खबर\nददरी मेला में राजा के हरा के टारजन जीत गइल\nकाल्हु बलिया के मशहूर ददरी मेला के पहिलका अतवार रहुवे आ मेले देखे आइल बड़हन भीड़ का बीच घुड़दौड़ के चेतक प्रतियोगिता करावल गइल. एह प्रतियोगिता में आजमगढ़ के इरशाद अहमद के घोड़ा टारजन पहिला नंबर पर आइल आ बिहार के मुजफ्फरपुर जिला के रोमा बाबू के घोड़ा दुसरका नंबर पर आइल. मुजफ्फरेपुर के हरवंश राय के घोड़ा तिसरका जगहा रहल.\nघुड़दौड़ के कुल्ह चार दौर चलल आ हर दौर के दू गो विजेता घोड़न के आखिरी दौर में दउड़ावल गइल. फाइनल राउंड में कुछ सोच के भा योजना से दौड़ के आयोजक तय कइलन कि दुलकी चाल के रेस होखी जवना चलते रेस में आगे आवे वाला घोड़न के फाउल दे के रेस से बाहर कर दीहल गइल.\nTags: चेतक प्रतियोगिता, ददरी मेला, बलिया